“Saya syak UMNO akan gabung dengan Anwar, DAP selepas PRU”

Pemimpin UMNO, Tan Sri Annuar Musa mengesyaki wujud rancangan oleh individu tertentu yang akan cuba membawa UMNO bergabung dengan Ketua Pembangkang, Datuk Seri Anwar Ibrahim dan DAP selepas berakhir pilihan raya umum (PRU) nanti.

Bekas setiausaha agung Barisan Nasional (BN) yang dipecat itu berkata pendirian UMNO untuk bertanding secara solo dan kemudiaan membentuk sebuah kerajaan adalah tidak masuk akal kerana hasil kajian yang dibuatnya mendapati ia sesuatu yang mustahil berlaku.

“Saya khuatir apabila kononnya, UMNO sudah cukup kuat, UMNO sudah cukup popular, bertanding solo pun boleh menang 70 atau 80 kerusi, mudah-mudahan itu satu perkara yang benar saya gembira.

“Tetapi berdasarkan pengalaman yang saya ada, saya juga buat kajian berkali-kali, saya juga lantik beberapa pihak untuk buat kajian, kajian di lapangan dan sebagainya, UMNO bergerak secara solo UMNO tidak boleh membentuk sebagai sebuah kerajaan,” kata beliau semasa wawancara Hard Talk di laman Facebook malam tadi.

Annuar mengesyaki sesuatu sedang dirancang oleh pihak tertentu yang tidak dinamakannya berhubung strategi bertanding secara solo dahulu kemudiaan bergabung kerana ia menimbulkan pelbagai spekulasi tentang parti mana yang akan UMNO pilih untuk bergabung.

“Ada pula orang berkata, solo pada masa ini selepas pilihan raya kita akan pilih kawan-kawan kita.

“Maka disitu saya mengesyaki sesuatu, pemikiran politik nakal saya, saya merasakan ada orang menyimpan sesuatu, iaitu solo dahulu kemudiaan baharu kita bergabung, rakyat nak tahu kita nak tahu bergabung dengan siapa sebelum dia beri mandat kepada kita,” ujarnya lagi.

Annuar berkata orang Melayu tidak akan bersetuju sekiranya UMNO bergabung dengan Anwar dan DAP, oleh sedemikian UMNO perlu secara jelas menyatakan dengan parti mana mereka akan bekerjasama sebelum PRU nanti dan bukan selepas berakhir PRU.

“Kalau dia tahu kita nak bergabung dengan DAP sebahagian orang Melayu akan menolak kita, kalau dia tahu nak bekerjasama dengan Anwar Ibrahim yang memimpin sebuah parti liberal seperti PKR ramai orang Melayu akan menolak kita.

“Kita tidak boleh bersembunyi begitu kita mesti jelas kepada rakyat dan ahli-ahli parti,” ujarnya lagi.


Amalan kebersihan cegah HFMD

Penyakit tangan, kaki dan mulut (HFMD) merujuk kepada penyakit berjangkit yang disebabkan oleh virus yang dikenali sebagai enterovirus meliputi Coxsackie Virus A16 (Cox A16) dan Enterovirus 71 (EV 71).

Penularan penyakit ini berlaku melalui sentuhan langsung dengan cecair hidung, air liur, lepuh (blister) atau najis kanak-kanak yang dijangkiti.  Penularan juga boleh berlaku melalui sentuhan pada permukaan dan alatan permainan yang tercemar dengan virus HFMD.

Mereka yang dijangkiti akan menunjukkan satu atau lebih tanda seperti demam, luka di mulut (ulcer), ruam atau lepuh di tapak tangan dan kaki. HFMD selalunya menyebabkan jangkitan ringan dan sembuh dengan sendiri.

HFMD di negara kita mencatatkan peningkatan yang mendadak sejak awal 2022.  Menurut Ketua Pengarah Kesihatan, Tan Sri Dr. Noor Hisham Abdullah, 31,661 kes dicatatkan di seluruh negara setakat rekod yang dilaporkan pada hari terakhir Minggu Epidemiologi (ME) 19/2022 iaitu 14 Mei lalu.

Menurut Pakar  Pediatrik Hospital Glenagles Pulau Pinang  Dr. Khamini Ramanujam,  HFMD adalah penyakit jangkitan kanak-kanak bawah 10 tahun di mana lepuhan berisi air muncul di tangan, kaki dan dalam mulut.

“Tekak dan tonsil membentuk ulser kecil manakala tangan, kaki dan kawasan diaper (lampin) dijangkiti ruam dengan ciri-ciri vesikel (lepuhan kecil). Biasanya penyakit ini sederhana dan ruam sembuh dalam masa lima hingga tujuh  hari.

“HFMD disebabkan oleh virus (kumpulan enterovirus). HFMD merebak daripada individu ke individu dengan kontak secara langsung melalui lelehan hingus, air liur, najis dan cecair ruam dari mereka yang dijangkiti.Sama ada orang dewasa mahupun kanak-kanak boleh dijangkiti, tetapi kanak-kanak di bawah 5 tahun adalah paling mudah dijangkitinya,” katanya.

Tambah beliau, HFMD selalunya terjadi dalam kelompok kanak-kanak yang ditempatkan bersama. Ia merebak melalui tangan yang tidak dicuci bersih selepas melakukan penukaran lampin atau tersentuh air liur (drool) yang mana membolehkan virus berpindah daripada satu kanak-kanak ke kanak-kanak lain.

“Ciri-ciri klinikal HFMD termasuk demam, sakit tekak, ulser pada tekak, mulut dan lidah, ruam dengan vesikel (lepuhan kecil tiga hingga tujuh mm) pada tangan, pergelangan tangan, kaki dan kawasan diaper (lampin). Vesikel lazimnya pada tapak tangan dan tumit kaki dan ia antara ciri-ciri kemunculannya sakit kepala dan hilang selera makan

“Pun begitu HMFD biasanya tidak serius tetapi sebilangan kecil kes didapati merbahaya bila melibatkan sistem saraf dan jantung,” ujarnya.

Dr. Khamini berkata, diagnosis dibuat oleh kebanyakan pengamal perubatan berdasarkan ciri-ciri unik munculnya lepuhan pada mulut, tangan dan kaki bagi kanak-kanak yang kelihatan sihat.

Namun, tiada rawatan khusus bagi jangkitan selain dari rawatan mengurangkan gejala-gejala.

“ Rawatan menggunakan antibiotik tidak berkesan dan tidak diperlukan. Acetaminophen boleh digunakan bagi merawat demam.

“Aspirin tidak seharusnya digunakan pada kanak-kanak bawah 12 tahun semasa demam disebabkan virus. Selain itu, air garam bagi membilas mulut (1/2 sudu garam bagi satu gelas air suam) boleh melegakan kanak-kanak sekiranya mereka berupaya membilas mulut tanpa menelannya kerana tertelan air garam boleh menyakitkan,” katanya.

Justeru beliau menasiahtakan agar ibu bapa  mendapatkan nasihat daripada doktor secepatnya jika anak mereka mendapat tanda-tanda HFMD.

“Mereka seharusnya peka kepada sebarang perubahan tingkah laku anak-anak mereka seperti kerengsaan dan mengantuk. Jika mereka tidak mahu minum atau makan, muntah berterusan, atau mengantuk, ibu bapa atau penjaga hendaklah segera membawa anak mereka ke hospital.

“ Elakkan menghantar anak yang mempunyai gejala seperti di atas ke sekolah, pra sekolah atau nurseri. Sapu dan bersihkan hidung serta mulut anak dengan tisu dan buang tisu yang telah digunakan dengan sempurna,” katanya.


Zionis tuduh pertubuhan hak asasi Palestin sebagai pengganas

Enam kumpulan hak asasi manusia Palestin difitnah oleh Zionis sebagai sebuah organisasi pengganas dan perkara itu dikritik sekeras-kerasnya oleh Pihak Berkuasa Palestin (PA), komuniti hak asasi dan Pertubuhan Bangsa-Bangsa Bersatu (PBB).

Keenam-enam kumpulan hak asasi manusia itu dikenali sebagai Al-Haq; Addameer; Pertahanan untuk Kanak-Kanak Antarabangsa-Palestin; Pusat Pembangunan dan Kajian Bisan; Kesatuan Jawatankuasa Wanita; serta Kesatuan Jawatankuasa Agrikultur.

Menteri Pertahanan Israel kelmarin memberitahu keenam-enam kumpulan hak asasi tersebut mempunyai kaitan rapat dengan Barisan Popular bagi Pembebasan Palestin (PFLP), iaitu pergerakan haluan kiri yang dituduh sering melakukan serangan terhadap penduduk Israel.

Menurut kementerian itu, semua kumpulan hak asasi manusia itu ‘hanya membentuk rangkaian organisasi aktif dan berpura-pura di hadapan komuniti antarabangsa’.

“Kesemua kumpulan itu dikawal oleh pemimpin kanan PKLP dan menempatkan beberapa orang anggota, termasuk mereka yang terbabit dalam kegiatan keganasan,” dakwa kementerian itu.

Zionis turut menuduh kumpulan hak asasi itu sebagai ‘sumber kewangan’ kepada PFLP, disamping menerima ‘sejumlah dana daripada beberapa negara Eropah dan organisasi lain antarabangsa’.

Dalam masa yang sama, Pihak Berkuasa Palestin (PA) menyelar fitnah Zionis itu dengan menyifatkannya sebagai ‘serangan senyap’ terhadap rakyat awam Palestin.

“Zionis sudah melemparkan tuduhan yang amat teruk kepada kumpulan hak asasi manusia apabila cuba mengaitkannya dengan kumpulan pengganas,” jelas pertubuhan itu.

Sementara itu, Amnesty International dan Human Rights Watch turut mengambarkan perbuatan Israel itu sebagai keputusan yang tidak adil dan ‘sengaja ingin menyerang pergerakan hak asasi manusia antarabangsa’.

Pejabat Hak Asasi Manusia PBB turut menyatakan, pihaknya sudah mengambil maklum mengenai isu ini dan menegaskan, perundangan anti keganasan tidak boleh digunapakai untuk menyekat kerja-kerja hak asasi yang sah. – Agensi


Lelaki hina Islam dalam media sosial ditahan polis

Polis menahan seorang lelaki berumur 39 tahun yang disyaki menghina agama Islam di media sosial, di sebuah rumah di Puchong dekat sini, kira-kira pukul 12.30 tengah hari tadi.

Ketua Polis Daerah Serdang ACP A.A Anbalagan dalam kenyataan hari ini berkata siasatan mengenainya sedang dijalankan oleh Unit Siasatan Jenayah Terkelas (USJT) Ibupejabat Polis Bukit Aman, mengikut Seksyen 298A Kanun Keseksaan serta Seksyen 233 Akta Komunikasi dan Multimedia 1998, lapor Bernama.

Terdahulu tular sebuah video berdurasi 36 saat memaparkan seorang lelaki dikatakan menghina Nabi Muhammad SAW, Allah SWT serta agama Islam, dan turut mencabar pertubuhan badan bukan kerajaan yang berkaitan untuk bersemuka dengannya.

Turut tular hari ini adalah beberapa klip video yang memaparkan lelaki terbabit dipukul di hadapan rumahnya oleh beberapa individu yang tidak dikenali, dipercayai berpunca daripada cabarannya itu.

Anbalagan yang turut menasihatkan orang ramai supaya tidak mengambil sebarang tindakan di luar batasan undang-undang berkata siasatan juga sedang dijalankan terhadap individu yang dilihat memukul lelaki itu.


Cabaran Mac- buka sekolah, puasa serentak

Tidak lama lagi sekolah akan memulakan cuti persekolahn. Pada  2023 agak istimewa kerana sesi persekolahan akan dibuka pada bulan Mac berbeza dengan sebelum ini dibuka pada Januari.

Ini disebabkan kesan daripada penularan pandemik Covid-19 dua tahun lalu.

Satu lagi yang menarik tahun ini adalah apabila selepas tiga hari sesi persekolahan dibuka pada 20 Mac nanti (bagi negeri kumpulan B), umat Islam akan menyambut bulan Ramadan.

Kalau ikut kalender hijrah yang akan jatuh pada 23 Mac ini (Khamis).

Ramai yang melahirkan kegusaran kerana ibu bapa kali ini berganda apabila mereka terpaksa membeli baju raya sekali.

Ada sesetengah ibu bapa sudah membeli kelengkapan Back To School anak-anak pada cuti sekolah Disember lalu kerana sudah terbiasa.

Memang pokailah ibu bapa kalau tidak merancang awal-awal persiapan anak ke sekolah dengan baju raya. Tarikhnya kedua-dua waktu penting itu pada bulan yang sama.

Persiapan raya kali ini juga pastinya agak mencabar apabila harga biskut raya difahamkan meningkat berganda.

Bolehlah kita berkira-kira untuk menguli sendiri biskut raya selepaS tarawih nanti.

Tahun 2023 ini kita dijangka berdepan pelbagai dugaan seperti yang diperkatakan sebelum ini, contohnya kelembapan ekonomi, inflasi dan cuaca yang tidak menentu.

Dalam pada itu, Kesatuan Perkhidmatan Perguruan Kebangsaan Malaysia (NUTP) mahu ibu bapa  menerima dengan hati terbuka mengenai penetapan sesi akademik 2023/2024 yang bermula  Mac ini biarpun bakal  ‘bertembung’ dengan bulan Ramadan dan Syawal.

Presidennya, Aminuddin Awang berkata, pihaknya sedar perkara tersebut malah turut menerima banyak rungutan kononnya ibu bapa terpaksa berdepan kos perbelanjaan tinggi kerana sesi akademik itu hampir dengan bulan puasa dan Aidilfitri.

“NUTP pun sama macam ibu bapa, kalau boleh kita mahu sesi akademik ini dikembalikan sama macam sebelum ini, bagaimanapun untuk setahun dua ini (sesi 2023 dan 2024) ini kita ikut seperti dirancang Kementerian Pendidikan (KPM),” katanya.

Aminuddin berkata, KPM sudah mengambil kira semua perkara sebelum sesi akademik itu diperkenalkan termasuk tarikhnya yang hampir dengan tarikh hari raya dan perayaan lain termasuk cuti penggal bagi memastikan kelancaran.

Bagaimanapun, katanya, NUTP akan berusaha supaya sesi akademik bagi tahun 2025 dapat dikembalikan kepada asal.

“Kita terima banyak permintaan supaya isu ini dibawa ke pengetahuan kerajaan, tetapi KPM pun sudah cuba yang terbaik dan ini adalah pilihan yang terbaik kita ada sekarang.

“Semua benda sudah diambil kira, perbelanjaan, hari raya, perayaan lain, cuti penggal, kesesakan balik kampung semuanya diambil kira kerana kita tidak mahu berikan permasalahan kepada semua pihak.

“Apa yang dilakukan ini berasaskan kepada pengalaman tahun lalu dan kita dapati sesi akademik yang dilakukan ini adalah yang terbaik dan sesuai setakat ini,” katanya.


Seorang pemimpin kanan Pejuang atur pertemuan dengan Dr M: Muhyiddin

Susulan timbul spekulasi dakwaan kononnya mahu menjadi Perdana Menteri semula, Tan Sri Muhyiddin Yassin tampil menjelaskan situasi sebenar berhubung perkara tersebut.

Pengerusi Perikatan Nasional (PN) itu mendedahkan selepas berakhir Pilihan Raya Negeri (PRN) Johor, beberapa pemimpin parti politik datang menemuinya termasuk wakil daripada Pejuang yang mencadangkan supaya merintis satu kerjasama bagi mengelakkan pertembungan banyak penjuru pada pilihan raya umum ke-15 (PRU-15) nanti.

“Selepas Pilihan Raya Negeri Johor, saya didatangi oleh beberapa orang pemimpin parti politik termasuk daripada Parti Pejuang.

“Mereka menyuarakan pandangan kepada saya bahawa lebih baik parti-parti selain Barisan Nasional merintis suatu bentuk kerjasama politik bagi mengelakkan pertembungan banyak penjuru dalam PRU-15,” katanya dalam satu kenyataan hari ini.

Jelas Muhyiddin lagi, wakil parti politik yang menemuinya atas kesedaran tidak mahu melihat Barisan Nasional (BN) kembali berkuasa dengan menyifatkan kemenangan besar parti itu di Melaka dan Johor disumbang oleh undi yang berpecah.

“Mereka sedar bahawa majoriti rakyat tidak menyokong BN yang masih terpalit dengan imej kleptokrasi.

“Tetapi oleh kerana berlaku pertembungan banyak penjuru antara parti-parti politik yang bertanding, undi anti-BN berpecah. Ini menyebabkan BN dapat memenangi Pilihan Raya Negeri Melaka dan Johor walaupun ditolak oleh majoriti rakyat,” katanya lagi.

Dalam pertemuan tersebut, Muhyiddin berkata wakil parti yang dijumpainya sebulat suara jika boleh mahu mengelakkan pertembungan banyak penjuru, malah cadangan sama juga dinyatakan oleh ramai penganalisis politik.

“Mereka sependapat untuk sebolehnya mengelakkan pertembungan banyak penjuru dalam PRU-15 bagi menghalang golongan kleptokrat dalam BN kembali berkuasa.

“Pandangan seumpama ini juga disuarakan oleh ramai penganalisis politik,” ujarnya.

Mengambil kira semua pandangan yang disuarakan tersebut, Muhyiddin berkata inisiatf diambil bagi bertemu dengan pemimpin utama parti politik bagi membincangkan hubungan kerjasama tetapi setakat tiada keputusan muktamad diputuskan.

“Oleh itu, saya telah mengambil inisiatif untuk bertemu dengan pimpinan utama parti-parti politik dalam kerajaan dan pembangkang bagi merintis hubungan kerjasama dalam PRU-15.

“Ini adalah langkah awal untuk dapatkan pandangan pemimpin parti-parti politik dan tiada keputusan muktamad dibuat,” katanya.

Mengenai kontroversi pertemuan dengan Pengerusi Pejuang Tun Dr Mahathir Mohamad yang kononnya meminta untuk menjadi PM semula, Muhyiddin menjelaskan seorang pemimpin kanan Pejuang yang mengatur pertemuan tersebut sebagai salah satu inisiatif ke arah membentuk kerjasama politik rentas parti.

“Pertemuan saya dengan Tun Dr Mahathir yang diatur selepas seorang pemimpin kanan parti Pejuang datang menemui saya adalah sebahagian daripada inisiatif ini,” katanya.

Penjelasan tersebut secara tidak langsung menyangkal kenyataan Dr Mahathir dan anaknya, Datuk Seri Mukhriz Mahathir sebelum ini yang kononnya Muhyiddin yang meminta untuk bertemu dengan mereka, sebaliknya pemimpin Pejuang sendiri memulakan langkah tersebut dengan mempelawa untuk mengatur pertemuan tersebut.

Untuk rekod, parti Pejuang juga tewas teruk semasa PRN Johor sehingga semua calon mereka hilang wang deposit.

Prestasi parti tersebut dilihat paling teruk berbanding dengan keputusan parti baharu yang lain, ia walaupun mereka meletak calon yang banyak di Johor.


Kes sembuh melebihi kes baharu, kata Noor Hisham

Jumlah harian pesakit yang sembuh daripada COVID-19 di Malaysia terus mengatasi jangkitan baharu apabila 18,074 kes pulih dilaporkan hari ini berbanding 13,899 kes baharu.

Ketua Pengarah Kesihatan Tan Sri Dr Noor Hisham Abdullah berkata perkembangan itu menjadikan jumlah kumulatif individu yang pulih daripada wabak tersebut kini seramai 1,968,541 orang.

Beliau berkata daripada jumlah kes baharu yang dilaporkan hari ini, sebanyak 211 kes atau 1.5 peratus adalah kategori tiga, empat dan lima manakala baki 13,688 kes atau 98.5 peratus dalam kategori satu (tidak bergejala) dan dua (bergejala ringan).

Selain itu, beliau berkata terdapat 1,071 pesakit sedang dirawat di Unit Rawatan Rapi (ICU) merangkumi 847 kes disahkan Covid-19 manakala 224 kes disyaki, kemungkinan dan dalam siasatan.

“Sebanyak 601 kes memerlukan bantuan pernafasan melibatkan 359 kes positif sementara 242 kes disyaki, kemungkinan dan kes dalam siasatan,” menurutnya dalam kenyataan lapor Bernama mengenai perkembangan Covid-19 hari ini.

Dr Noor Hisham berkata 12 kluster baharu dilaporkan hari ini dengan lima kluster tempat kerja, tiga kluster melibatkan kumpulan berisiko tinggi, dua kluster komuniti serta masing-masing satu kluster pendidikan lain dan keagamaan.

Kadar kebolehjangkitan Covid-19 (R-Naught) seluruh negara pula ialah 0.90 dengan Pahang muncul sebagai negeri yang mencatatkan nilai tertinggi iaitu 1.01 manakala Labuan menjadi satu-satunya negeri merekodkan R-Naught sifar.

Beliau juga berkata enam kajian tempatan terhadap mutasi protein pepaku Covid-19 mengesan 475 varian yang membimbangkan (VOC) antara 13 Sept lepas hingga hari ini membabitkan 472 varian Delta dan tiga varian Beta.

Katanya ia dikenal pasti melalui kajian berterusan oleh Institut Kemahiran dan Perubatan Komuniti Universiti Malaysia Sarawak (IHCM-UNIMAS), Institut Genom Malaysia (MGI), Institut Farmakogenomik Integratif Universiti Teknologi MARA (iPROMISE-UiTM), Institut Penyelidikan Perubatan (IMR), Institut Biologi Molekul Perubatan Universiti Kebangsaan Malaysia (UMBI-UKM) serta Pusat Penyelidikan dan Pendidikan Penyakit Berjangkit Universiti Malaya (TIDREC-UM)

Dr Noor Hisham berkata perkembangan itu menjadikan jumlah kumulatif kes yang dikategorikan sebagai VOC dan varian yang perlu diberi perhatian (VOI) ialah 1,860 setakat hari ini dengan 1,840 kes adalah VOC manakala 20 adalah VOI.

“Secara keseluruhan sehingga kini, bagi VOC terdapat sebanyak 1,612 kes varian Delta, 214 kes varian Beta dan 14 kes varian Alpha.

“Bagi VOI, terdapat 13 kes varian Theta, empat kes varian Kappa tiga kes varian Eta,” katanya.

Beliau berkata data kematian dan data lain bagi situasi semasa jangkitan Covid-19 di Malaysia akan dimuat naik di laman GitHub dan laman sesawang https://covidnow.moh.gov.my.


Kemelut Melaka, tiada surat dari parti politik untuk jumpa TYT

Istana Melaka belum menerima surat daripada mana-mana parti politik untuk mengadakan pertemuan dengan Yang Dipertua Negeri Melaka Tun Mohd Ali Rustam berhubung dakwaan kerajaan negeri sedia ada telah hilang majoriti untuk mentadbir negeri itu.

Menurut Bernama, Setiausaha Khas Yang Dipertua Negeri Melaka Datuk Nur Azmi Ahmad berkata buat masa ini, Tun Mohd Ali sedang menjalani kuarantin kendiri selama dua minggu bermula 30 Sept lepas kerana menjadi kontak rapat kepada individu positif Covid-19.

“Setakat ini tiada surat janji untuk saya persembahkan kepada Tun Mohd Ali,” kata Nur Azmi.

Pengerusi Pakatan Harapan (PH) Melaka Adly Zahari sebelum ini dilaporkan sebagai berkata pihaknya akan mengadakan pertemuan dengan Yang Dipertua Negeri Tun Mohd Ali Rustam dalam tempoh terdekat bagi menghantar surat memaklumkan bahawa kerajaan negeri di bawah pimpinan Ketua Menteri Datuk Sulaiman Md Ali telah hilang majoriti.

Hari ini empat Adun kerajaan mengumumkan hilang kepercayaan dan menarik sokongan terhadap kepimpinan Sulaiman.

Mereka ialah Datuk Seri Idris Haron (BN-Sungai Udang), Datuk Nor Azman Hassan (BN-Pantai Kundor), Datuk Norhizam Hassan Baktee (Bebas-Pengkalan Batu) dan Datuk Noor Effandi Ahmad (Bersatu-Telok Mas).


Gambar program lama dikongsi dalam Facebook, kata Guan Eng

Setiausaha Agung DAP, Lim Guan Eng memberi penjelasan gambar program lama dikongsi dalam hantaran Facebooknya sebelum 31 Ogos, ia selepas beliau didakwa melanggar kuarantin kendiri dengan menghadiri sidang Dewan Undangan Negeri (DUN) Pulau Pinang dan keluar ke tempat awam untuk mengedarkan bakul makanan.

Guan Eng yang berdepan kritikan susulan penangguhan kes mahkamahnya kerana sedang menjalani kuarantin tetapi dalam hantaran Facebooknya berkongsi gambar program sehari sebelum kes mahkamahnya yang sepatutnya bersambung semalam.

Katanya, hantaran Facebook pengedaran bakul makanan itu dilakukan beberapa kali pada atau sebelum 31 Ogos di kawasan Parlimennya di Bagan.

“Hantaran Facebook pengedaran bakul makanan dibuat bukan pada hari yang sama, tetapi beberapa hari selepas acara itu diadakan.

“Wakil rakyat parti DAP antaranya Phee Boon Poh, Soon Lip Chee dan M Sateesh yang hadir bersama dan penerima bantuan juga dapat mengesahkan pengedaran bakul makanan itu dilakukan pada atau sebelum 31 Ogos,” katanya dalam satu kenyataan hari ini.

Bekas Ketua Menteri Pulau Pinang itu juga berkata hanya diberitahu berkemungkinan menjadi kontak rapat dengan seorang pesakit positif Covid-19 pada 1 September lalu ketika menghadiri sidang DUN pada keesokan harinya.

Terdahulu, perbicaraan kes Guan Eng yang berdepan empat pertuduhan membabitkan pembinaan terowong dasar laut dan projek pembinaan jalan utama di Pulau Pinang ditangguhkan kepada 22 September ini, selepas beliau diarah menjalani kuarantin kendiri kerana menjadi kontak rapat kepada pesakit Covid-19.

Peguam Gobind Singh Deo memaklumkan kepada mahkamah, anak guamnya diarah menjalani perintah kuarantin kendiri selama 10 hari bermula 1 hingga 10 September ini.


PKP 3.0 : Operasi perniagaan dihadkan sehingga 8 malam

Susulan langkah kerajaan memperketatkan pelaksananan Perintah Kawalan Pergerakan (PKP) 3.0,operasi perniagaan akan dihadkan sehingga 8 malam sahaja berkuat kuasa 25 Mei ini.

Menteri Kanan Pertahanan, Datuk Seri Ismail Sabri berkata langkah itu diambil bagi mengurangkan pergerakan orang awam daripada berada di luar.

“Begitu juga dengan operasi kedai makan dari 8 pagi hingga 8 malam serta operasi perniagaan di seluruh negara,” katanya dalam sidang media khas hari ini.

Sementara itu katanya, dua strategi untuk mengurangkan pergerakan rakyat ialah dengan cara mengurangkan pekerja di pejabat serta hadkan masa operasi sektor ekonomi.

“80 peratus penjawat awam akan bekerja dari rumah melibatkan 750,000 kakitangan,” katanya.

Hanya kedai farmasi sahaja dibenarkan beroperasi sehingga 10 malam sepanjang tempoh PKP 3.0 kali ini.

Bagi stesen minyak di lebuh raya, ia dibenarkan beroperasi selama 24 jam.

PKP 3.0 yang sedang dilaksanakan berkuat kuasa untuk tempoh empat minggu bermula 12 Mei lalu.


Nur Jazlan sindir MIC jangan buat perangai ‘kerusi lipat’

Hasrat MIC untuk bertanding di Pulai, kerusi parlimen di Johor, nampaknya menjadi tiket kepada Datuk Nur Jazlan Mohamed yang menyifatkan cita-cita rakan komponen Barisan Nasional (BN) itu sebagai tidak sopan.

Ketua Penerangan MIC Johor S Deva dilaporkan telah menawarkan dirinya untuk bertanding di kawasan yang dulunya kubu kuat UMNO, tetapi kini diterajui oleh Timbalan Presiden Parti Amanah Negara (AMANAH) Datuk Seri Salahuddin Ayub.

Nur Jazlan, yang juga bekas ahli Parlimen Pulai dari 2004 hingga 2018, berkata beliau pada mulanya menawarkan kerusi itu kepada MIC tetapi menegaskan bahawa peluang untuk menawan semula kawasan pilihan raya yang bercampur-campur itu memerlukan seorang yang berwibawa, sama ada presiden atau timbalan presiden parti.

“Tapi sayang, bagi saya sebagai bekas MP Pulai sejak 2004 lagi, saya nampak MIC seperti tak serius untuk terima tawaran saya. Semua orang tahu kerusi Pulai adalah satu kerusi yang tough dan hanya calon-calon Heavyweight saja yang boleh menang dan bukannya calon lightweight.

Menggelarnya sebagai budaya ‘kerusi lipat’, Nur Jazlan mendakwa bahawa MIC mempunyai kecenderungan untuk meletakkan calon payung terjun, yang akan kalah dan kemudian secara pelik memilih kawasan baharu untuk bertanding.

“MIC tidak boleh membawa budaya ‘kerusi lipat’ ini di Pulai seperti yang mereka lakukan di kerusi lain sebelum ini. Minta kerusi nak bertanding tapi kalah selepas itu ‘lipat kerusi’ tolak tepi dan minta lagi kerusi lain,” katanya.

Pulai adalah kerusi yang bercampur dengan Melayu membentuk lebih sedikit daripada separuh pengundi, diikuti kaum Cina hampir 40 peratus dan India kira-kira 12 peratus.

Sehingga kini terdapat kira-kira 160,000 pengundi yang layak di kerusi bandar yang terletak di hujung negeri Johor itu.

Peratusan besar pengundi Cina di kawasan itu telah mendorong BN mempertimbangkan untuk meletakkan calon daripada komponen utama MCA, kata Nur Jazlan.

“Tapi jika MIC atau S.Deva berhasrat juga nak bertanding di Pulai, mereka kenalah berunding dahulu dengan MCA sebab saya juga ada pelawa Presiden MCA untuk jadi calon BN di Pulai.

“Ya lah, saya juga kena hormati dan beri muka kepada MCA kerana di Pulai ada 40 peratus pengundi Cina sedangkan pengundi India hanya 12 peratus,” katanya.

Nur Jazlan berkata beliau hanya akan bersetuju memberi laluan sekiranya MCA mengizinkan calon MIC bertanding di Pulai.

Tetapi beliau juga mencadangkan agar MIC membalas “pengorbanan” UMNO dengan menukarnya dengan kerusi seperti Tapah, yang kini diterajui oleh Datuk Seri M Saravanan.

“Bila saya setuju beri laluan kepada MIC di Pulai, kita kenalah buat sistem barter trade. Saya dan UMNO berkorban kerusi Pulai, MIC pun kenalah serahkan dan beri laluan kepada UMNO bertanding di Tapah, yang majoriti pengundi Melayu besar di kerusi berkenaan. Barulah adil dan kena dengan semangat kekeluargaan dalam BN.

“Saya percaya jika calon UMNO bertanding di kerusi Tapah, BN akan dapat kemenangan di Parlimen kerana pengundi Melayu sekarang ini ada keyakinan tinggi terhadap keupayaan dan track record cemerlang.

“Jadi BN akan untung sebab mampu kekalkan kerusi Tapah dan MIC pun belum tentu dapat menang di Pulai,” kata Nur Jazlan.


Ringgit menyusut ke paras RM4.40 berbanding dolar

Nilai ringgit menyusut lagi berbanding dolar AS pada sesi pembukaan dagangan pagi ini apabila ketidakpastian yang berlarutan mempengaruhi pasaran dengan pelabur berbelah bahagi mengenai apa langkah dasar monetari Rizab Persekutuan AS seterusnya, kata seorang peniaga.

Nilai ringgit pada mulanya sedikit pulih selepas kerajaan baharu Pakatan Harapan (PH)-Barisan Nasional (BN) dibentuk, bagaimanapun kembali menyusut kebelakangan ini.

Pada 9.01 pagi, mata wang tempatan didagangkan pada 4.4250/4300 berbanding dolar AS daripada 4.4150/4200 pada penutup semalam, menurut laporan Bernama.

Peniaga ActivTrades Dyogenes Rodrigues Diniz berkata pasaran meramalkan kadar faedah AS akan meningkat kepada 4.5 peratus daripada 4.0 peratus pada masa ini.

“Walau bagaimanapun, semua mata akan tertumpu pada sidang akhbar dan akan diikuti oleh pengumuman keputusan kadar faedah kerana ia mungkin memberikan petunjuk penting tentang bagaimana Rizab Persekutuan akan bertindak pada tahun 2023 dan sama ada ia akan mengambil sikap yang lebih cenderung menaikkan kadar faedah atau sebaliknya,” katanya dalam satu nota hari ini.

Ringgit diniagakan kebanyakan rendah berbanding sekumpulan mata wang utama yang lain pagi ini.

Mata wang tempatan menyusut nilai berbanding pound British kepada 5.4317/4378 daripada 5.4190/4251 pada penutup Isnin, lemah berbanding euro kepada 4.6666/6719 daripada 4.6622/6675 dan rendah berbanding dolar Singapura kepada  3.2686/2728 daripada 3.2641/2683.

Bagaimanapun, ringgit mengukuh nilai berbanding yen Jepun kepada 3.2119/2160 daripada 3.2311/2350 sebelumnya.


Pilihlah hendak duduk dalam ICU atau di rumah sendiri

Dalam mengeji, masih ramai yang memuji. Keji dan puji, bodoh dan cerdik, pro dan kontra adalah lumrah dunia. Kita boleh tahu bagaimana perangai orang yang suka mengeji. Demikian juga mereka yang memuji. Bagaimana perangai orang bodoh dan orang cerdik pun kita boleh tahu.

Bila orang bodoh bersuara, kita sudah boleh baca bagaimana sikap dan perangai mereka dalam kehidupan seharian. Salah satu sikap orang sebegini ialah mereka mudah diajak untuk terjun ke dalam lubang najis.

Biarlah hendak dikata kerajaan bodoh atau kerajaan gagal. Itu adalah lumrah. Yang memimpin kerajaan tetap meletakkan komitmen 100 peratus untuk memastikan keselamatan rakyat dan negara.

Perdana Menteri, Tan Sri Muhyiddin Yassin sendiri sudah meminta rakyat melakukan sekatan pergerakan kendiri atau self-lockdown untuk menyekat peningkatan mendadak Covid-19.

Beliau juga menasihati rakyat supaya mengingatkan orang lain supaya berbuat perkara sama kerana apapun usaha kerajaan tidak akan berkesan jika rakyat tidak patuh kepada prosedur operasi standard (SOP) yang ditetapkan.

Sama-sama kita tolong peringatkan orang lain supaya melakukan self lockdown. Bukannya mengajak orang ramai turut sama melakukan dosa dengan menyebarkan rasa tidak puas hati atau terjun ke dalam lubang najis.

Tidak akan ada keputusan dan langkah kerajaan akan diterima dengan baik. Biarpun mempunyai 222 kerusi di Dewan Rakyat, akan ada satu peratus rakyat yang tidak puas hati lalu mencari sedikit sahaja keburukan kerajaan dan menyebarkannya. Konon mereka lah yang betul.

Lihat sahaja ketika perlawanan bola sepak. Penonton tepi padang ‘lebih pandai’ daripada jurulatih dan pemain. Penonton melabelkan pemain itu #…bodoh jika tidak melakukan hantaran bola mengikut selera mereka yang menonton dari tempat tinggi. Tapi, bila diberi kasut untuk bermain, mulalah gelabah dan gelojoh.

Apa lagi menjadi pemimpin sebuah kerajaan. Sudah pasti ada sahaja penonton yang tidak puas hati dengan keputusan dan langkah diambil, walaupun ianya lebih popular di kalangan majoriti penonton lain.

Kita percaya – tambah lagi jika pemimpin itu seorang Muslim yang taat – apa yang dilakukannya penting bagi manfaat 99 peratus rakyat. Biar lah keputusan dan langkah dibuat tidak popular bagi satu peratus rakyat.

Janganlah kita menjadi seperti mereka yang lebih banyak mengeji daripada berdoa. Janganlah kita menjadi seperti mereka yang lebih banyak melihat kebodohan orang lain daripada melihat kebodohan diri sendiri.

Kita percaya jika seorang pemimpin Islam yang taat akan lebih mengutamakan rakyat. Tapi, hati-hati juga dengan pemimpin yang nampak sahaja taat kepada agama. Nampak sahaja dalam gambar pakai jubah duduk dalam masjid menadah tangan berdoa – nampak baik lah.

Luar sahaja nampak baik, sebaliknya di dalamnya hati hitam pekat. Bersuara sahaja mulut berbau busuk. Bangun pagi lepas solat Subuh terus cari idea untuk mengutuk kerajaan, bukan membantu. Buat muka kasihan tapi makan rasuah, tidak amanah, menyeleweng, mencuri duit rakyat hingga jutaan ringgit, dan skandal seks. Tidak mengaku walau sudah terbukti.

Negara akan hancur jika majoriti rakyat mengikut pemimpin seperti itu. Pemimpin itu seronok. Negara hancur tak mengapa, kami ada rumah di luar negara, kami ada harta dan wang jutaan ringgit, wang dolar Amerika, dolar Singapura, pound British.

Demikian juga apabila kerajaan membuat keputusan dan strategi bagi memerangi pandemik Covid-19 yang melanda negara dengan hebat sekarang. Orang bodoh berfikir menghapuskan virus itu cukup seperti menyapu sampah. Sampah boleh lah sapu begitu sahaja, sebab sampah tak bergerak ke mana-mana.

Tapi manusia sentiasa bergerak. Dihalang pergerakan mereka, maka mereka marah, lalu mulalah mengutuk kerajaan. Tidak dihalang pula, virus yang ada di dalam diri mereka tersebar ke serata pelosok kampung, menjangkiti orang lain – kerajaan juga dipersalahkan.

Kerajaan Perikatan Nasional (PN) sekarang ini sudah melakukan yang terbaik sejak pandemik Covid-19 melanda negara awal tahun lalu. Pelbagai tindakan telah diambil untuk memastikan keselamatan rakyat. Bantuan juga diberikan untuk rakyat meneruskan kelangsungan hidup.

Peruntukan terus ditambah untuk memerangi Covid-19. Tapi kenapa jumlah jangkitan terus meningkat. Pada peringkat awal kerajaan melaksanakan ‘lockdown’ Covid-19 menjunam hingga mendapat pujian. Tapi berapa banyak kerugian dialami, berapa ramai yang sengsara kerana hilang pekerjaan.

Justeru, kerajaan ‘menarik rambut dalam tepung, rambut tidak putus, tepung tidak berselerak’. Membuat keputusan melaksanakan Perintah Kawalan Pergerakan 3.0 yang diperketatkan lagi, untuk menjaga semua pihak, supaya tiada lagi rakyat yang akan kehilangan pekerjaan akibat sektor ekonomi ditutup.

Biarlah tidak popular. Janji suatu hari nanti tidak timbul pula kes menggelapkan jutaan ringgit ketika memerangi Covid-19.

Kita semua tahu di pihak kerajaan macam-macam usaha telah dilaksanakan untuk memerangi pandemik ini. Di pihak kita sendiri bagaimana? Jangan bergantung kepada kerajaan semata-mata. Kerajaan sudah beri lembu, takkan kerajaan kena bagi tali pula?

Usaha kendiri mesti dilakukan. Diri sendiri pula sekarang ini yang mesti membuat keputusan. Pilihlah sendiri hendak duduk dalam ICU atau di rumah. Lihat dulu diri sendiri sebelum guna tanda pagar kerajaan bodoh dan kerajaan gagal.

Tok Akhi


RUU sumbangan politik perlu diperinci, elak ‘flip flop: Hamzah

Kaedah dan mekanisme pelaksanaan Rang Undang-Undang (RUU) Sumbangan Politik harus difikirkan secara mendalam agar ia kekal efektif, efisien serta relevan, kata Menteri Dalam Negeri Datuk Seri Hamzah Zainudin.

Beliau yang juga Ahli Jawatankuasa Khas Kabinet Mengenai Anti-Rasuah (JKKMAR) berkata ia perlu diperinci dengan lebih lanjut agar terus diguna pakai sampai bila-bila kerana tidak mahu berlaku ‘flip flop’ iaitu hanya boleh digunakan sekarang dan tidak boleh lagi digunakan pada masa hadapan.

“Biar kita pastikan agar RUU itu boleh kita gunakan sampai bila-bila. Jadi, sesuatu yang kita lakukan dari segi polisinya baik tetapi dari segi perinciannya, harus diberikan kepada satu pasukan yang terdiri bukan hanya daripada agensi tetapi juga mereka yang berpengalaman dan apa yang dah dipraktik di negara luar.

“Kemudian barulah kita adakan sesuatu yang boleh diguna pakai untuk masa hadapan,” katanya kepada pemberita selepas merasmikan Rawatan Pemulihan Bergerak (MRT) Agensi Anti Dadah Kebangsaan (AADK) di Ibu Pejabat AADK di Kajang, hari ini.

Semalam, media melaporkan JKKMAR bersetuju secara dasar dengan cadangan penggubalan RUU Sumbangan Politik, bagaimanapun Perdana Menteri Datuk Seri Ismail Sabri Yaakob dilaporkan berkata perkara itu masih perlu dibincang oleh Kabinet sebelum sesi libat urus dengan parti politik diadakan.

Mengulas penggunaan kanabis untuk perubatan di Malaysia, Hamzah berkata fokus dan keutamaan harus diberikan terlebih dahulu kepada masalah sedia ada (contohnya ketagihan dadah) yang masih belum dapat diselesaikan meskipun sudah lebih 40 tahun berlarutan.

“Kalau isu dadah sudah boleh diturunkan maka insya- Allah, segala apa yang kita lakukan (yang) ada kebaikan, apa salahnya. Kapasiti penjara tak cukup. AADK sudah tidak cukup dari segi pegawainya malah polis juga berbagai-bagai yang telah mereka lakukan.

“Jadi kita tengok dulu. Bagaimanapun, yang pasti adalah kita membantu rakyat yang memerlukan ketika ini,” katanya.

Semalam, Timbalan Menteri Kesihatan Datuk Dr Noor Azmi Ghazali dilaporkan berkata kajian klinikal penggunaan kanabis untuk perubatan di Malaysia masih di peringkat awal dan belum dapat bergerak seperti negara luar yang telah menggunakannya untuk rawatan penyakit kronik.

Beliau berkata kanabis berada di bawah Akta Racun dan jika ingin digunakan, banyak undang-undang mesti diselesaikan dan tidak boleh dilepaskan sewenang-wenangnya kerana bimbang dengan penyalahgunaan serta kesan sampingan di peringkat awal. – Bernama


‘Dua anak saya sedang main, kena bom Israel, syahid’

Ketika orang lain sedang membuat persiapan untuk menjamu selera dengan pelbagai hidangan berbuka puasa pada hari-hari terakhir Ramadan, saudara kita di Palestin pula memegang keranda anak-anak mereka yang dibunuh kejam rejim Zionis Israel. Tidakkah itu membuat hati kita luka dan berdarah.

Setakat ini 24 warga Palestin, termasuk sembilan kanak-kanak dan orang kelainan upaya (OKU) terbunuh, selepas rejim Zionis Israel menyerang Semenanjung Gaza sejak semalam hingga hari ini.

Rejim pengganas itu sejak Isnin hingga tengah hari tadi dilaporkan mengebom apartment di kawasan padat penduduk di Semenanjung Gaza menyebabkan 106 penduduk cedera.

Antara yang maut adalah dua beradik masing-masing berusia tujuh, Marwan dan Ibrahim, 11 tahun dari Beit Hanoun di utara Semenanjung Gaza. Tujuh lagi dilaporkan maut dalam serangan sama.

“Anak saya sedang bermain dengan sepupunya di hadapan rumah ketika seorang lelaki bermotosikal yang menjadi sasaran rejim Israel melintas berhampiran sebelum letupan berlaku.

“Kedua-dua anak saya terpelanting dan syahid.

“Saya tidak dapat mencari alasan sama sekali walau apapun dengan menyasar seseorang yang melalui kawasan kejiranan di mana ramai kanak-kanak sedang bermain,” kata bapa kanak-kanak berkenaan, Youssef al-Masri.

Youssef tidak mempunyai anak lain selain Ibrahim dan Marwan.

Seorang ahli keluarga melihat jenazah Ibrahim, 11, dan adiknya Marwan, 7, yang terbunuh dalam serangan udara rejim Zionis Israel di utara Semenanjung Gaza, semalam. – Gambar Twitter

Sebelum ini, kedua-duanya suka bermain di jalan berhampiran rumah mereka sementara menunggu untuk berbuka puasa, kata Youssef.

“Realitinya kita tahu sejak berdekad lalu bahawa rejim Zionis Israel mengekalkan imej biasa mereka iaitu membunuh kanak-kanak, wanita dan oranga awam yang tidak bersenjata,” katanya.

Sementara itu, Marwa al-Masri memberitahu dua serangan udara rejim Israel menyasarkan sebuah keluarga yang sedang bersiap untuk berbuka puasa.

“Saya dalam perjalanan pulang dari kerja apabila dua letupan menggegarkan kejiranan. Debu berterbangan dan bau darah memenuhi tempat itu seketika, sementara kanak-kanak terpelanting di tepi jalan dalam keadaan berdarah.

“Saya melihat sepupu saya memeluk anaknya sambil menjerit. Semua ini berlaku dalam sesaat sahaja,” katanya yang kehilangan lima anggota keluarga dalam serangan itu.

Marwa berkata, rejim penjajah Israel mempraktikkan keganasan demi keganasan terhadap rakyat Palestin di Baitulmaqdis dan Semenanjung Gaza sejak 1948 – Agensi


Neelofa hanya hantar peguam ke parkir kereta, nafi langgar SOP lagi

Selepas didakwa melanggar prosedur operasi standard (SOP) menaiki kenderaan, selebriti sensasi Noor Neelofa Mohd Noor tampil menafikan perkara tersebut.

Neelofa yang kini dilihat begitu sinonim dengan kesalahan melanggar SOP, kali ini pantas membuat kenyataan bahawa orang ramai telah salah faham mengenai isu itu dan menjelaskan bahawa beliau tidak melanggar SOP.

Katanya, beliau hanya menumpangkan peguamnya dari balai polis ke mahkamah bersebelahan dengan jarak sekitar 50 meter.

“Kenderaan peguam saya diletakkan di ruangan parkir mahkamah. Saya dan peguam tidak hadir ke IPD Seremban dengan menaiki kenderaan sama.

“Kami telah menghubungi pihak IPD Seremban dan mereka sedia maklum tentang perkara ini,” jelas beliau menerusi satu kenyataan hari ini.

Neelofa berkata demikian menjawab dakwaan bahawa terdapat empat orang di dalam kenderaan yang dinaikinya selepas selebriti itu selesai memberi keterangan di Ibu Pejabat Polis Daerah (IPD) Seremban pada Isnin.

Mengikut arahan Perintah Kawalan Pergerakan (PKP) 3.0, hanya tiga orang individu sahaja dibenarkan dalam satu kenderaan.

Menurutnya, beliau dan suaminya, Muhammad Haris Mohd Ismail menaiki kenderaan sendiri dengan dipandu pemandunya untuk pulang ke Kuala Lumpur.

Jelasnya, peguamnya pula pulang dengan memandu kenderaan sendiri.

“Polis boleh meneliti semula rakaman kamera litar tertutup (CCTV), kami menguruskan peguam di pekarangan mahkamah atau dari luar balai polis.

“Diharapkan ini dapat menjelaskan perkara yang berlaku selain mengelakkan salah faham,” kata Neelofa.

Sebelum ini Neelofa kerap kali disiasat kerana melanggar SOP Perintah Kawalan Pergerakan (PKP).

Terbaharu Neelofa dipanggil polis selepas tidak memakai pelitup muka ketika hadir ke Kompleks Mahkamah Seremban Negeri Sembilan.

Terdahulu, Neelofa dan suaminya, Haris Ismail juga disiasat polis atas dakwaan merentas negeri ke Nilai untuk membeli karpet.

Sebelum ini, Neelofa dan keluarganya dikenakan kompaun sebanyak RM60,000 atas kesalahan kegagalan mematuhi SOP penganjuran majlis sosial serta melanggar kebenaran merentas negeri.

Pada 27 Mac lalu, Neelofa selamat bernikah dengan suaminya, Haris atau lebih dikenali PU Riz, dan kemudian pasangan ini ke Langkawi, Kedah atas urusan perniagaan, tetapi mencetus sensasi apabila banyak aktiviti dibuat mereka seperti berbulan madu.


Kerajaan lantik pemimpin utama UMNO jadi Pengerusi Felda

Pengerusi baharu Felda diumumkan kerajaan campuran yang akan berkuat kuasa pada 1 Julai 2023.

Felda dalam kenyataan mengumumkan pemimpin utama UMNO, Datuk Seri Ahmad Shabery Cheek sebagai pengerusi baharu mereka hari ini.

Untuk rekod, Shabery merupakan Ahli Majlis Tertinggi (MT) UMNO.

Dalam kenyataan medianya berkata, organisasi itu optimis bahawa pelantikan itu akan dapat meneruskan kesinambungan usaha transformasi yang telah berjalan selama ini demi kemaslahatan warga peneroka serta generasi baharu Felda keseluruhannya.

Terdahulu, bekas Menteri Besar Terengganu, Tan Sri Idris Jusoh ditamatkan perkhidmatannya sebagai pengerusi Felda berkuat kuasa 30 Jun ini, lebih awal dari tempoh kontrak.

Idris yang mengesahkan perkara itu di Facebook berkata, beliau menerima keputusan daripada Pejabat Perdana Menteri untuk mengundur diri daripada jawatan itu dan memberi laluan kepada pimpinan Anwar Ibrahim melantik pengganti baharu.

“Saya menerima keputusan dari Pejabat Perdana Menteri untuk mengundur diri dari jawatan pengerusi Felda berkuat kuasa pada 30 Jun,” kata Idris sebelum ini.

Bekas menteri pendidikan tinggi daripada UMNO itu dilantik sebagai pengerusi Felda pada 1 Mei 2020 kemudian disambung kontrak selama dua tahun berkuat kuasa Mei 2022 oleh pentadbiran Datuk Seri Ismail Sabri Yaakob.

Kontrak baharu beliau sepatutnya tamat pada Mei tahun depan.


Sidang Khas Parlimen ditangguh, ujian saringan Covid-19 akan dijalankan

Terdapat dua kes baharu jangkitan Covid-19 di Parlimen dan sidang khas terpaksa ditangguhkan, ia bagi memberi laluan ujian saringan dijalankan ke atas semua Ahli Parlimen termasuk petugas yang berada di Dewan Rakyat.

Sidang hari ini ditangguhkan sehingga 5.15 petang, menurut Timbalan Yang di-Pertuan Datuk Mohd Rashid Hasnon, kes pertama membabitkan seorang petugas parlimen yang berada di bangunan tersebut pada 26 hingga 28 Julai, manakala kes kedua dikesan positif pada hari ini.

“Sehubungan itu, dipohon saringan gejala dan ujian pengesanan dijlankan ke atas semua yang hadir dan berada di parlimen termasuk semua ahli parlimen, pegawai, dan pekerja-pekerja.

“Tiada siapa dibenarkan keluar dari kompleks parlimen sehingga keputusan diperolehi,” katanya di Parlimen.

Kata Mohd Rashid ujian saringan akan dijalankan di lokasi ditetapkan dan keutamaan diberikan kepada Ahli Parlimen.

“Mesyuarat ditangguhkan sehingga jam 5.15 petang,” katanya lagi.


Presiden Perancis kena penampar

Presiden Perancis Emmanuel Macron ditampar di muka oleh seorang daripada beberapa lelaki, ketika beliau sedang berjalan di selatan negara itu.

Kejadian itu dirakam dan dimuat naik di laman Twitter.

Pengawal peribadi Macron dengan cepat menjatuhkan lelaki terbabit dan menjauhkan Macron daripadanya. Dua individu ditangkap berhubung dengan kejadian itu, lapor stesen TV BFM dan radio RMC.

Perdana Menteri Perancis Jean Castex menyifatkan perbuatan itu sebagai pencabulan ke atas demokrasi.

Insiden berlaku ketika Macron melawat wilayah Drome di tenggara Perancis, di mana beliau bertemu pengusaha restoran dan pelajar dan berbual mengenai kehidupan selepas pandemik Covid-19.

Dalam video yang tular di media sosial, Macron yang kelihatan berbaju putih dan memakai pelitup muka berjalan ke aras sekumpulan individu yang berada di belakang penghadang.

Presiden Perancis itu menghulurkan tangan untuk bersalaman dengan seorang lelaki yang memakai baju-T hijau, berkaca mata dan memakai pelitup muka.

Lelaki itu kedengaran menjerit ‘Down with Macronia’ dalam bahasa Perancis, sebelum menampar Macron, sebelum dua pengawal keselamatan Presiden menangkapnya. – Agensi


Jumlah kes baharu turun, Selangor kekal tinggi

Enam negeri merekodkan peningkatan jangkitan baharu Covid-19 hari ini, berbanding semalam, membabitkan Sarawak, Kelantan, Perak, Pahang, Terengganu dan Melaka.

Sarawak merekodkan 2,522 kes baharu hari ini berbanding 2,427 semalam, diikuti Kelantan (1,316 hari ini, 1,289 semalam); Perak (1,208 hari ini, 1,061 semalam); Pahang (839 hari ini, 579 semalam); Terengganu (789 hari ini, 739 semalam); dan Melaka (636 hari ini, 269 semalam).

Selangor walaupun merekodkan penurunan daripada 5,814 semalam, namun kekal dengan jumlah jangkitan tertinggi hari ini dengan 4,591 kes.

Ketua Pengarah Kesihatan Tan Sri Dr Noor Hisham Abdullah berkata dalam tempoh 24 jam sehingga 12 tengah hari tadi sebanyak 20,579 jangkitan baharu dilaporkan di seluruh negara berbanding 22,597 kes semalam.


Tornado landa enam negeri di AS pada Jumaat pecah rekod heretan 1925

Kawanan tornado atau puting beliung melanda enam negeri di Amerika Syarikat (AS) meragut nyawa lebih 70 penduduk di Kentucky, selain meninggalkan kesan dahsyat – rumah dan perniagaan yang musnah di sepanjang laluan yang menjangkau lebih 220 batu, kata pegawai pada Sabtu.

Tornado yang berlaku di Kentucky semalam dilaporkan memecah rekod heretan terpanjang yang dicipta pada 18 Mac 1925 di Ellington, Missouri.

Pusaran dan heretan di Ellington itu kekal di atas tanah selama tiga jam setengah, bergerak merentasi tiga negeri dan dua sungai utama sepanjang 219 batu.

Ia adalah laluan berterusan terpanjang bagi mana-mana rekod puting beliung dalam sejarah, menurut Guinness Book of World Records.

Tetapi gelarannya hilang pada malam Jumaat lalu, apabila puting beliung baharu mendarat di timur laut Arkansas dan kekal melakukan heretan di atas tanah sepanjang 223 batu sebelum kembali ke udara di daerah Breckinridge, Kentucky, kata Gabenor Kentucky, Andy Beshear.

Berpuluh-puluh orang dikhuatiri maut di sebuah kilang lilin di barat Kentucky di mana kira-kira 110 orang sedang bekerja apabila ternado terkuat melanda industri itu lewat Jumaat, menyebabkan bumbung runtuh.

Beshear berkata 40 daripada 110 pekerja telah diselamatkan dari kilangitu setakat ini.

“Tahap kemusnahan tidak seperti apa-apa yang pernah saya lihat,” kata Beshear mengenai kerosakan yang disebabkan puting beliung yang bergerak dengan kelajuan lebih 365 kilometer sejam merentasi negeri Kentucky.

“Kira-kira jam 5 pagi ini, kami agak pasti bahawa kami akan kehilangan lebih 50 penduduk Kentucky. Saya kini pasti jumlahnya mencapai 70 orang dan mungkin mencecah lebih 100 orang,” katanya.

Beshear berkata 189 Pengawal Kebangsaan telah dikerahkan untuk membantu, dengan tumpuan diberikan di Mayfield, sebuah bandar kecil dengan kira-kira 10,000 orang di barat daya Kentucky di mana ia bersempadan dengan Illinois, Missouri dan Arkansas.

Balai bomba dan polis di Mayfield telah musnah, menghalang langkah kecemasan. Mayfield juga menempatkan kilang lilin, yang runtuh sejurus selepas pekerja mendengar bunyi kuat dan lampu mula berkelip.

Puting beliung itu berlaku susulan satu siri ribut petir semalaman, termasuk ribut terkuat yang terbentuk di timur laut Arkansas. Ribut itu bergerak dari Arkansas dan Missouri ke Tennessee dan Kentucky.

Malangnya ia menghasilkan beberapa puting beliung maut di sepanjang laluannya. Salah satu daripadanya mungkin puting beliung terpanjang,” kata ahli meteorologi Pusat Ramalan Ribut, Roger Edward. – Agensi


Dokumen ‘Rahsia Besar’ dirampas dalam serbuan di rumah Trump

Ejen Biro Siasatan Persekutuan (FBI) merampas dokumen yang ditandakan sebagai “rahsia besar” semasa mereka menggeledah estet bekas Presiden Amerika Syarikat (AS) Donald Trump di Florida, menurut maklumat siasatan yang merangkumi kemungkinan pelanggaran Akta Pengintipan AS yang didedahkan kepada umum pada Jumaat (12 Ogos).

Waran geledah dan bahan berkaitan, diberikan oleh hakim Florida, menunjukkan ejen FBI membawa keluar sejumlah besar barangan hasil daripada serbuan itu, yang mencetuskan ribut politik di negara yang sudah berpecah-belah itu.

Waran berkenaan, yang diluluskan sendiri oleh Peguam Negara Merrick Garland, membenarkan FBI untuk menggeledah “pejabat 45” – merujuk kepada pejabat peribadi Presiden AS ke-45 di kediamannya di Mar-a-Lago – dan bilik simpanan.

Ia mengarahkan mereka untuk merampas dokumen dan rekod “dimiliki secara haram” yang melanggar tiga undang-undang jenayah, termasuk satu di bawah Akta Pengintipan, di mana ia adalah jenayah untuk mendapatkan atau memiliki maklumat keselamatan negara secara haram.

Trump, yang sedang menimbang satu lagi rancangan bertanding jawatan presiden pada 2024, mengecam sekeras-kerasnya serbuan FBI di rumahnya di Florida dan mendakwa bahawa semua bahan yang dirampas itu telah “dinyahklasifikasikan”.

“Mereka tidak perlu ‘merampas’ apa-apa,” katanya dalam satu kenyataan di platform Truth Socialnya.

“Mereka boleh memilikinya pada bila-bila masa mereka mahu tanpa bermain politik dan menceroboh Mar-a-Lago.”

Pakar undang-undang memberi amaran bahawa walaupun waran itu memetik Akta Pengintipan, sebarang kemungkinan pertuduhan masih tidak jelas dan Trump tidak semestinya disyaki mengintip.

“Akta Pengintipan adalah mengenai penyimpanan maklumat yang menyalahi undang-undang berkaitan dengan pertahanan negara,” kata seorang peguam keselamatan negara Bradley Moss.

Orin Kerr, seorang profesor undang-undang di University of California, Berkeley, bersetuju sambil berkata “Akta Pengintipan ialah undang-undang yang cukup luas mengenai salah pengendalian dokumen sulit, bukan hanya pengintipan.”

Antara rekod yang dirampas semasa serbuan adalah dokumen bertanda “Rahsia Besar”, “Rahsia” dan “Sulit.”

Beberapa kertas telah ditandakan “SCI” – maklumat petak sensitif – bermakna ia hanya dimaksudkan untuk dilihat di kemudahan kerajaan yang selamat.

Ejen FBI juga merampas pengikat gambar, nota tulisan tangan, maklumat tentang “Presiden Perancis,” dan pemberian pengampunan yang dibuat oleh Trump kepada Roger Stone, sekutu bekas presiden itu, menurut senarai yang ditunjukkan kepada awam.

Jabatan Kehakiman (DoJ) telah meminta seorang hakim Persekutuan untuk mengeluarkan waran geledah pada Jumaat tanpa bantahan daripada Trump.

Trump yang berusia 76 tahun tidak menyekatnya, tetapi mengadu bahawa dia menjadi mangsa “senjata politik dan penguatkuasaan undang-undang yang belum pernah terjadi sebelumnya” oleh kumpulan Demokrat kiri yang radikal.

Parti Republikan terkemuka telah mempertahankan Trump dan beberapa ahli partinya menuduh DoJ serta FBI berpihak dalam menyasarkan bekas presiden itu.


Tunggu dekat PRU-15, baharu pendirian UMNO Kedah dengan PAS berubah

UMNO dan Barisan Nasional (BN) Kedah hanya akan mengubah pendirian berhubung kerjasama dengan PAS di negeri itu apabila tiba dekat masa pilihan raya umum ke-15 (PRU-15) nanti.

Buat masa ini, UMNO Kedah tidak membuat sebarang keputusan berhubung keputusan untuk memutuskan hubungan dengan PAS kerana mahu menjaga kestabilan politik di negeri tersebut, kata Pengarah Komunikasi Pemuda UMNO, Syed Mohd. Johan Rizal Syed Unan Mashri.

Syed Johan berkata susulan kritikan Menteri Besar, Datuk Seri Muhammad Sanusi Md. Nor baru-baru ini terhadap UMNO akan menyebabkan parti itu akan menilai semula kerjasama dengan PAS tetapi ia mungkin hanya berlaku apabila dekat PRU-15 nanti.

“Saya akui kerajaan negeri ini kini stabil kerana UMNO dan BN lebih rasional, tidak mudah melatah, tidak bersikap khianat untuk menekan butang serta lebih mementingkan kestabilan politik demi memajukan Kedah.

“Namun saya yakin pendirian UMNO dan BN di Kedah ini mungkin akan berubah pada PRU-15 setelah melihat Pas seolah-olah tidak lagi memperkukuh sebaliknya berusaha meruntuhkan Muafakat Nasional (MN),” katanya dalam satu kenyataan hari ini.

Beliau juga sekali lagi mengulangi bantahan terhadap kenyataan Sanusi yang yang mendakwa kestabilan politik di Malaysia dan negeri-negeri di dalamnya akan wujud sekiranya UMNO memiliki jumlah kerusi yang sedikit, hingga tidak mampu menjejaskan kerajaan walaupun mereka menarik sokongan.

“Sebagai seorang pemimpin dari parti Islam, beliau harus berkata benar untuk memberitahu rakyat hakikat sebuah kerajaan yang stabil tidak akan tercapai jika jumlah kerusi Dewan Undangan Negeri (DUN) kerajaan dan pembangkang berada dalam kedudukan seri atau cuma berkelebihan satu kerusi saja.

“Apatah lagi kerajaan itu sering diugut ‘tekan butang’ oleh rakan tadbirnya. Sudah pasti kerajaan tersebut lemah, goyah, tidak efektif serta sukar membuat keputusan. Kecelaruan tindakan dasar akan membantutkan pentadbiran dan itu menjadi antara faktor terbesar mengapa kerajaan negeri di Melaka serta Johor dibubarkan,” katanya lagi.

Pada Sabtu, Sanusi berkata sekiranya banyak kerusi yang dimenangi UMNO maka negara dan pentadbiran kerajaan negeri akan menjadi tidak stabil kerana mereka sibuk berebut kuasa dan boleh sesuka hati mengadakan pilihan raya seperti yang berlaku di Melaka dan Johor.

“Formula mudah untuk melihat kestabilan politik di Malaysia dan di negeri-negeri seluruh negara…Formulanya ialah bila kerusi UMNO kurang, sangat-sangat kurang sehingga kalau dia (UMNO) tarik diri pun kerajaan tak tumbang itu lah formula mewujudkan kestabilan politik di Malaysia.

“Formulanya ialah dan saya sedar bila saya datang ke Johor ini… Kena kerusi UMNO sikit baharu aman kalau banyak kacau.

“Tuan-tuan tengok di Melaka, banyak kerusi dia (UMNO)… Akhirnya, dia das kawan dia sendiri (tumbangkan kerajaan sendiri) sehingga tumbang kerajaan Melaka.

“Kerusi dia (UMNO) disini Johor banyak juga, tumbang kerajaan negeri apabila dia (UMNO) sendiri tumbangkan buat PRN (Pilihan Raya Negeri) disaat rakyat kesusahan,” katanya semasa pelancaran jentera Pemuda Perikatan Nasional di Batu Pahat.

Sanusi menegaskan langkah mengadakan Pilihan Raya Negeri (PRN) Johor tidak diperlukan walhal diperingkat kerajaan pusat, Perdana Menteri (PM) Datuk Seri Ismail Sabri Yaakob boleh mengadakan Perjanjian Keyakinan dan Pembekalan (CSA) dengan pembangkang untuk mewujudkan kestabilan politik.

“PRN tidak diperlukan, diperingkat pusat UMNO memimpin boleh buat pula CSA dengan pembangkang.

“Tandatangan perjanjian dengan pembangkang, boleh… Pasal apa di Johor tidak boleh? Kerana di Johor bukan untuk mewujudkan kestabilan tapi tujuan PRN Johor adalah untuk menambah kerusi UMNO dalam Dewan Undangan Negeri (DUN),” katanya lagi.

Menurut Sanusi, apabila UMNO memenangi banyak kerusi mereka boleh membuat keputusan sesuka hati mereka.

“Bila banyak kerusi, dia (UMNO) boleh tendang orang lain keluar… Itu sahaja,” katanya lagi.

Susulan kritikan tersebut, pemimpin UMNO termasuk Naib Presidennya, Datuk Seri Ismail Sabri Yaakob membalas kritikan tersebut sebagai tidak wajar, malah menafikan UMNO menjadi punca politik negara tidak stabil.


Rentas negeri sempena Aidilfitri mungkin dibolehkan: PM

Kerajaan akan meneliti kemungkinan membenarkan pergerakan rentas negeri sempena sambutan Aidilfitri pada pertengahan Mei depan, kata Perdana Menteri, Tan Sri Muhyiddin Yassin, hari ini.

Pada masa sama, beliau turut membayangkan kemungkinan kerajaan akan membenarkan solat sunat Aidilfitri serta aktiviti takbir raya dan kunjung-mengunjung ke rumah berdekatan.

“Lepas ini, besok nak raya, mungkin boleh buat solat raya bersama-sama takbir dan sebagainya, atapun selepas itu boleh ziarah, kalau
rumah sebelah bolehlah kot, tapi nak rentas negeri balik kampung, saya belum dapat nak bagi jawapan.

“Kita akan teliti dan diumumkan apabila tiba masanya nanti… insya-Allah, nanti akan diumumkan pada masa yang sesuai,” katanya ketika berucap pada majlis Sarapan Pagi bersama masyarakat Felcra Bukit Kepong, di Muar.

Kerajaan sebelum ini membenarkan solat sunat Tarawih diadakan dengan mengikut prosedur operasi standard (SOP) yang ditetapkan, pada Ramadan yang bakal disambut 14 April ini.


Keputusan SIS cabar Enakmen Pentadbiran Agama Islam Selangor Isnin ini

Panel sembilan hakim Mahkamah Persekutuan akan menyampaikan keputusannya pada Isnin ini berhubung tindakan perundangan oleh Sisters In Islam (SIS) Forum (Malaysia) mencabar peruntukan Enakmen Pentadbiran Agama Islam Selangor yang memberi kuasa kepada Mahkamah Tinggi Syariah negeri mengkaji semula fatwa dikeluarkan pihak berkuasa agama negeri itu.

Seorang peguam yang mewakili SIS, Surendra Ananth, ketika dihubungi berkata mereka menerima pemberitahuan daripada mahkamah hari ini yang memaklumkan tarikh keputusan itu, lapor Bernama.

Keputusan akan disampaikan secara dalam talian.

Pada 12 Oktober tahun lepas, panel hakim yang diketuai Ketua Hakim Negara Tun Tengku Maimun Tuan Mat menangguhkan keputusan mahkamah selepas peguam yang mewakili SIS dan Kerajaan Selangor selesai penghujahan mereka dalam kes itu.

Mahkamah telah mendengar hujahan peguam Datuk Malik Imtiaz Sarwar yang mewakili SIS dan Penasihat Undang-undang Negeri Selangor Datuk Salim Soib @ Hamid yang bertindak bagi pihak kerajaan Selangor serta peguam Zainur Zakaria dan Mohamed Haniff Khatri Abdulla, yang mewakili Majlis Agama Islam Selangor (MAIS) yang dibenarkan mencelah dalam kes tersebut.

Panel hakim itu turut dianggotai Presiden Mahkamah Rayuan Tan Sri Rohana Yusuf; Hakim Besar Malaya Tan Sri Azahar Mohamed; Hakim Besar Sabah dan Sarawak Datuk Abang Iskandar Abang Hashim dan Hakim Mahkamah Persekutuan terdiri daripada Datuk Seri Mohd Zawawi Salleh, Datuk Vernon Ong Lam Kiat, Puan Sri Zaleha Yusof, Datuk Harmindar Singh Dhaliwal dan Datuk Rhodzariah Bujang.

Pada 22 September tahun lepas, Mahkamah Persekutuan memberikan kebenaran kepada SIS untuk meneruskan tindakan perundangannya di Mahkamah Persekutuan menerusi Perkara 4(4) Perlembagaan Persekutuan.

SIS memohon kebenaran itu untuk mendapatkan satu deklarasi bahawa Seksyen 66A Enakmen Pentadbiran Agama Islam (Negeri Selangor) 2003 adalah tidak sah.

Seksyen 66A menyatakan bahawa Mahkamah Tinggi Syariah, boleh, demi kepentingan keadilan, atas permohonan mana-mana orang, menggunakan bidang kuasanya untuk mendengar dan membenarkan permohonan bagi semakan kehakiman terhadap keputusan yang dibuat oleh Majlis atau jawatankuasa dalam menjalankan tugas di bawah Enakmen ini.

SIS memfailkan permohonan itu pada 21 Januari 2020 dan menamakan Kerajaan Negeri Selangor sebagai responden selepas Mahkamah Tinggi Kuala Lumpur menolak permohonan semakan kehakimannya untuk mencabar keputusan Jawatankuasa Fatwa Selangor yang mengisytiharkan pertubuhan itu sebagai sesat dan menyeleweng daripada ajaran Islam yang sebenar.


Tiada bukti saintifik najis lembu halang penularan Covid-19

Doktor di India memberi amaran terhadap amalan menggunakan najis lembu, kononnya akan menghalang penularan wabak Covid-19, dengan mengatakan tidak ada bukti saintifik mengenai keberkesanannya dan ianya berisiko menyebarkan penyakit lain.

Pandemik Covid-19 telah menyebabkan India dalam keadaan darurat, dengan 22.66 juta kes dan 246.116 kematian dilaporkan setakat ini.

Pakar mengatakan angka yang tepat mungkin lima atau 10 kali ganda lebih tinggi, dan rakyat di seluruh negara itu berdepan kesukaran untuk mendapatkan katil hospital, oksigen dan ubat, menyebabkan ramai yang mati kerana tidak mendapat rawatan.

Di negeri Gujerat di barat India, sesetengah penduduk, terutama penganut Hindu percaya najis dan air kencing lembu disapu di seluruh tubuh mereka seminggu sekali, dengan harapan ianya dapat meningkatkan tahap imuniti atau membantu mereka pulih daripada Covid-19.

Dalam kepercayaan Hindu, lembu adalah simbol kehidupan dan dunia dan sejak berkurun lalu, penganut Hindu menggunakan najis lembu untuk membersihkan rumah mereka dan upacara sembahyang, kerana mempercayai ia mempunyai terapeutik dan antiseptik.

“Kami tahu… malah doktor juga datang ke sini. Kepercayaan mereka adalah bahawa terapi ini meningkatkan imuniti mereka dan mereka boleh pergi serta merawat pesakit tanpa rasa takut,” kata pengurus syarikat farmasi, Gautam Manilal Borisa yang mendakwa amalan itu menghindarkan beliau daripada jangkitan Covid-19.

Ketika menunggu najis dan campuran air kencing di badan mereka kering, mereka memeluk lembu dan berlatih yoga untuk meningkatkan tahap tenaga. Mereka kemudian dibasuh dengan susu atau dadih.

Doktor dan saintis di India serta di seluruh dunia telah berulang kali memberi amaran supaya orang ramai tidak menggunakan rawatan alternatif untuk Covid-19, dengan mendakwa ia boleh menyebabkan rasa tidak nyaman dan akan merumitkan lagi masalah kesihatan.

“Tidak ada bukti konkrit dari segi saintifik bahawa najis lembu atau air kencing lembu berkesan sebagai imuniti melawan Covid-19. Keseluruhannya ia berdasarkan kepada kepercayaan semata-mata.

“Terdapat juga risiko kesihatan membabitkan bau atau memakan dan meminum najis, malah penyakit lain akan menular dari haiwan kepada manusia,” kata Presiden Persatuan Perubatan India, Dr J A Jayalal. – Agensi


Saman fitnah, Setiausaha Akhbar PMX diarah bayar RM80,000: Laporan

Setiausaha Akhbar (SUA) Perdana Menteri, Tunku Nashrul Tunku Abaidah diperintah membayar ganti rugi kerana memfitnah bekas pembantu penyelidikan Datuk Seri Anwar Ibrahim, Muhammed Yusoff Rawther, empat tahun lalu.

Mahkamah Tinggi Shah Alam menolak rayuan Tunku Nashrul berhubung keputusan Mahkamah Sesyen tahun lalu yang memerintahkan membayar ganti rugi kepada Muhammed Yusoff sebanyak RM200,000 tetapi dikurangkan kepada RM80,000.

Hakim Khadijah Idris semasa membaca keputusan tersebut turut mengenakan bayaran RM6,000 terhadap Tunku Nashrul sebagai kos kepada Muhammed Yusoff.

Menurut laporan Sinar Harian semasa menghubungi peguam plaintif, Mohamed Haniff Khatri Abdulla berkata, mahkamah memutuskan demikian melalui e-mel selepas mendengar hujahan pada 21 Februari lalu.

“Tunku Nashrul dikehendaki menarik balik kenyataan media yang memfitnah anak guam saya pada 10 Jun 2019.

“Mahkamah juga mengekalkan perintah supaya Tunku Nashrul memohon maaf atas syarat yang boleh diterima oleh Muhammed Yusoff,” katanya dipetik laporan portal itu.

Selain Mohamed Haniff, Muhammed Yusoff turut diwakili peguam Nurul Huda Razali sementara Tunku Nashrul diwakili peguam, Azwar Manab.

Pada 19 Oktober 2022, Mahkamah Sesyen di sini memerintahkan Tunku Nashrul membayar ganti rugi RM200,000 kepada Muhammed Yusoff berhubung suatu kenyataan fitnah, empat tahun lalu.

Faedah sebanyak lima peratus setahun ke atas jumlah itu akan dikenakan bermula dari tarikh penghakiman sehingga penyelesaian penuh.

Selain itu katanya, defendan diperintahkan untuk menarik balik kenyataan media yang dibuat pada 10 Jun 2019, dalam tempoh 45 hari.

Pada 12 September 2019, Muhammed Yusoff memfailkan saman fitnah terhadap Tunku Nashrul berhubung kenyataan media yang dikeluarkan selaku Setiausaha Akhbar di pejabat Anwar pada 10 Jun tahun sama.

Kenyataan yang dikeluarkan oleh Tunku Nashrul menunjukkan bahawa plaintif merupakan penyelidik sukarela dan mempunyai masalah disiplin dan dadah.


Anwar sahkan dua bekas ADUN UMNO diambil sebagai calon PH

Dua bekas Ahli Dewan Undangan Negeri (ADUN) yang menjadi punca kejatuhan kerajaan negeri Melaka akan diambil sebagai calon Pakatan Harapan (PH), kata Datuk Seri Anwar Ibrahim.

Ketua Pembangkang itu mengesahkan keputusan untuk menerima dua ADUN tersebut bertanding dalam Pilihan Raya Negeri (PRN) Melaka, Datuk Seri Idris Haron dan Datuk Nor Azman Hassan walaupun mendapat tentangan daripada rakan parti dalam PH yang keberatan dengan langkah tersebut.

“Setakat saya faham, PKR pilih satu, Amanah pilih satu, walaupun akan dimuktamadkan lewat malam ini atau esok pagi sebelum umumkan calon.

“Saya mohon maaf ada berbeza pandangan dengan pihak yang selama ini konsisten menyokong kita,” katanya pada sidang media berkenaan PRN Melaka secara maya di Facebooknya.

Anwar juga mempertahankan keputusan untuk menerima kedua-dua ADUN tersebut sebagai calon PH atas alasan mereka adalah wira kerana mahu mengembalikan mandat asal sebelum PH tumbang di Melaka.

“Pilihan raya memberi mandat pada PH. Mereka berundur daripada parti mereka untuk mengembalikan mandat pada PH. Itu naratifnya.

“Walaupun ada berbeda pendapat ada yang tak setuju. Saya hanya sampaikan alasan, naratif yang dikemukakan dalam mesyuarat PH,” katanya.

PRN Melaka diadakan susulan tumbangnya kerajaan negeri pimpinan UMNO setelah empat ADUN, termasuk dua daripada parti itu, menarik sokongan terhadap Ketua Menteri Melaka Datuk Seri Sulaiman Md Ali.

Dua lagi bekas ADUN yang menarik sokongan adalah Datuk Norhizam Hasan Baktee (Bebas-Pengkalan Batu); dan Datuk Noor Effandi Ahmad (Bersatu-Teluk Mas).

Suruhanjaya Pilihan Raya (SPR) menetapkan tarikh mengundi PRN Melaka pada 20 November manakala penamaan calon pada 8 November dan undi awal, 16 November.


Hina institusi raja: Pemilik akaun Facebook disyaki ada di Jerman

Polis sedang mengesan seorang lelaki warga tempatan, Ganesparan Nadaraja, yang dipercayai mengeluarkan kenyataan berbaur hasutan, perkauman serta jelik terhadap institusi Diraja dan kerajaan, yang tular di media sosial, semalam.

Pengarah Jabatan Siasatan Jenayah (JSJ) Ibu pejabat Polis Bukit Aman, Datuk Seri Abd Jalil Hassan berkata kenyataan itu dilihat boleh menyebabkan kegentaran awam serta menggugat keamanan negara.

Katanya, N Ganesparan, 39, yang kini dipercayai berada di Jerman, sedang dicari bagi membantu siasatan.

Beliau berkata Unit Siasatan Jenayah Terkelas Bukit Aman Bahagian Pendakwaan/Undang-undang (D5), JSJ mengendalikan siasatan, selepas satu rakaman video bertajuk ‘Racist in Vacine Malaysia’ dimuat naik di laman Facebook Ganesparan Nadaraja.

“Di dalam video itu seorang suspek mendakwa vaksin berkualiti rendah dan tidak berkesan dari China jenama ‘Sinovac’ diberikan kepada golongan bukan muslim manakala muslim diberikan vaksin berkualiti tinggi jenama ‘Pfizer’,” katanya dalam kenyataan malam tadi.

Katanya klip video berdurasi lapan minit 54 saat itu telah menerima 550 respon, 247 komen, 395 perkongsian serta kira-kira 10,000 tontonan, selain turut dikesan ditularkan melalui aplikasi WhatsApp.

“Kes disiasat di bawah Seksyen 4(1) Akta Hasutan 1948, Seksyen 505(b) Kanun Keseksaan iaitu kenyataan yang mungkin menyebabkan kegentaran awam dan Seksyen 233 Akta Komunikasi dan Multimedia 1998,” katanya.

Katanya sejak tahun 2018 hingga kini, polis turut membuka 18 kertas siasatan terhadap lelaki itu di bawah Akta Hasutan 1948 sama dan kesalahan-kesalahan di bawah Kanun Keseksaan termasuk Seksyen 298A, Seksyen 500, Seksyen 504 serta Seksyen 505(b).

“Semakan dengan Jabatan Imigresen mendapati pergerakan keluar terakhirnya ialah pada 2 November 2017 melalui Lapangan Terbang Antarabangsa Kuala Lumpur dan status pasportnya telah dibatalkan pada 25 November tahun lepas.

“Orang ramai diminta memberi kerjasama sekiranya mempunyai maklumat mengenai lelaki itu untuk tampil bagi membantu siasatan,” katanya.


Tiada kesalahan jenayah klip audio Wisma Putra bocor, kata polis

Polis tidak menemukan sebarang kesalahan jenayah dalam siasatan kes kebocoran klip audio yang dikaitkan dengan Wisma Putra.

Ketua Polis Kuala Lumpur Datuk Azmi Abu Kassim pada sidang media di sini hari ini berkata berikutan itu, pihaknya menyerahkan semula kes tersebut kepada Kementerian Luar Negeri untuk siasatan dalaman.

Baru-baru ini, tular menerusi media sosial rakaman perbualan seorang lelaki berkaitan Kementerian Luar Negeri yang disampaikan kepada seorang wanita bergelar ‘Datin’, lapor Bernama.

Diminta mengulas isu ‘PASLeaks’, Azmi berkata pihaknya tidak akan memanggil ahli politik yang dinamakan dalam dokumen yang tular itu kerana kertas siasatan baru saja dibuka untuk menentukan sama ada terdapat kesalahan dilakukan.

Sebaliknya, beliau berkata pihaknya akan memanggil beberapa individu bagi membantu siasatan berkenaan termasuk pengadu.

Jumaat lalu, Naib Presiden PAS Senator Datuk Idris Ahmad menyifatkan penyebaran dokumen yang didakwa sebagai minit mesyuarat parti itu adalah cubaan meretakkan hubungan antara parti-parti Melayu.

Dalam perkembangan lain, Azmi berkata polis berjaya menemukan 26 kereta mewah pelbagai jenama yang dicuri di beberapa negeri susulan satu laporan kecurian sebuah kereta di sebuah pusat beli-belah di ibu negara pada Disember lepas.

Beliau berkata kesemua kereta itu terdiri daripada 12 Toyota Vellfire, Honda (lima), BMW dan Mercedes-Benz masing-masing tiga, Mazda (dua) dan Ford Ranger (satu) yang keseluruhannya dianggar bernilai RM3 juta.

Susulan itu, polis turut menahan sembilan lelaki berusia lingkungan 30 hingga 40 tahun di beberapa negeri yang dipercayai terlibat dalam kumpulan curi kenderaan.

Mengenai modus operandi kumpulan itu, Azmi berkata mereka mencari maklumat mengenai kereta yang telah dilupus daripada syarikat-syarikat insurans.

“Selepas maklumat itu diperoleh, kumpulan berkenaan akan menggunakan identiti kenderaan yang dilupuskan dan digunakan pada kenderaan yang telah dicuri,” katanya.


Hasil laporan awal punca pesawat MH2664 berpatah balik didedah

Malfungsi sistem pitot-statik telah menyebabkan Penerbangan MH2664 terpaksa berpatah balik ke Lapangan Terbang Antarabangsa Kuala Lumpur (KLIA) semasa dalam perjalanan ke Tawau pada Ahad lepas.

Ketua Pegawai Eksekutif Pihak Berkuasa Penerbangan Awam Malaysia (CAAM) Datuk Chester Voo berkata penemuan itu dibuat selepas CAAM menyemak laporan awal siasatan keselamatan dan kejuruteraan berkaitan insiden tersebut, lapor Bernama.

“Berdasarkan laporan awal yang diekstrak daripada Perakam Data Penerbangan (FDR), didapati telah berlaku isu teknikal semasa penerbangan itu susulan malfungsi sistem pitot-statik,” menurutnya dalam kenyataan hari ini.

Sistem pitot-statik ialah instrumen yang mengukur perbezaan tekanan untuk menentukan kelajuan dan altitud udara.

Beliau berkata malfungsi itu telah menghasilkan petunjuk kelajuan palsu yang menyebabkan pesawat menaik dan menyahaktifkan fungsi pandu auto.

“Sebagai respons, juruterbang segera bertindak mengambil alih kawalan terhadap pesawat itu.

“Ini penting bagi memastikan pesawat kekal berada di bawah kawalan juruterbang berdasarkan petunjuk tepat yang masih ada dengan menggunakan instrumen yang masih berfungsi,” katanya.

Voo berkata data keselamatan menunjukkan terdapat input perubahan mendadak daripada juruterbang semasa percubaan mengambil alih kawalan pesawat itu.

“Bagaimanapun, ini menyebabkan perubahan pada pecutan dan altitud yang selari dengan laporan juruterbang serta pengalaman penumpang dalam pesawat itu.

“Kesemua tindakan pembetulan ini, ditambah pula dengan cuaca buruk, telah menyebabkan penumpang berasa tidak selesa di dalam kabin,” katanya.

Beliau berkata tindakan awal kru penerbangan dan pelaksanaan senarai semak pemulihan tidak normal seperti prosedur operasi standard adalah mencukupi berdasarkan laporan awal siasatan CAAM dan FDR.

Voo berkata CAAM telah mengarahkan Malaysia Airlines Berhad (MAB) untuk melaksanakan segera beberapa keperluan bagi mengekalkan pengawasan keselamatan yang berkesan.

Antaranya meningkatkan program Latihan Pencegahan dan Pemulihan yang Tidak Baik (UPRT) MAB untuk memberi penekanan kepada tindakan awal serta masa yang diambil untuk bertindak balas terhadap sesuatu isu.

“Perkara ini akan diwajibkan oleh CAAM kepada semua pengendali pesawat komersial,” katanya.

Beliau berkata CAAM turut mengesahkan bahawa pesawat yang terjejas telah direhatkan sehingga notis lanjut dan kini menunggu analisis teknikal daripada Syarikat Boeing.

“Punca insiden yang dikenal pasti sedang ditangani bagi memastikan kaedah latihan dan keselamatan dipertingkat untuk semua kakitangan penerbangan terbabit,” katanya.

Susulan itu, CAAM akan mengeluarkan keperluan tambahan yang diperlukan bagi memastikan semua aspek ditangani dengan teliti dan amalan terbaik keselamatan dipatuhi selain menjaga keselamatan orang awam.

“CAAM ingin memberi jaminan bahawa sistem pengawasan keselamatan di Malaysia yang dikawal selia oleh CAAM adalah ketat serta berkesan dalam menguruskan risiko berdasarkan peraturan dan undang-undang Pertubuhan Penerbangan Awam Antarabangsa (ICAO),” kata Voo.


Minta bekas ahli ke PAU, UMNO bimbang ramai pakai baju roket daripada baju Melayu?

Semalam, Datuk Asyraf Wajdi Dusuki menggesa bekas ahli yang dipecat atau sedang digantung parti untuk menghadiri Perhimpunan Agung UMNO (PAU) yang bakal berlangsung minggu depan.

Gesaan Setiausaha Agung UMNO yang kalah tiga kali bertanding dalam pilihan raya itu seakan memujuk bekas ahli dan pemimpin yang dikenakan tindakan sebelum ini kerana menentang Presiden, namun ia dilihat memberi isyarat kebimbangan berlaku perpecahan dalaman yang semakin parah.

Persoalannya, sanggupkah ahli-ahli UMNO untuk duduk sebaris dengan ahli DAP dan PKR yang bakal dijemput buat kali pertama ke PAU nanti?

Asyraf cuba memujuk supaya ahli-ahli UMNO yang marah dengan parti untuk menghadiri PAU dan meminta mereka untuk bersama-sama dengan pemimpin DAP dan PKR yang akan hadir ke PAU nanti.

Sejak berlangsung konvensyen kerajaan campuran yang lalu dimana pemimpin Pakatan Harapan (PH) membanjiri dewan keramat UMNO, pergolakan dalaman parti semakin meruncing kerana ramai akar umbi yang tidak berpuas hati dengan tindakan menjemput musuh tradisi masih ke Dewan Merdeka.

Malah, gambar-gambar pemimpin UMNO terdahulu yang terdapat dapat Dewan Merdeka diturunkan dan digantikan dengan banner dan poster kerajaan campuran di setiap pelosok dewan.

Isu berhubung poster pemimpin UMNO yang diturunkan dalam dewan dibangkitkan bekas Naib Presiden, Datuk Seri Hishammuddin Hussein dan Datuk Seri Ismail Sabri Yaakob.

Insiden itu memperlihatkan kelemahan pemimpin UMNO sendiri yang dilihat terlalu mahu menjaga hati parti DAP dan PKR sehingga mengikut telunjuk dan tidak menjaga hati akar umbi parti itu.

Bagaimanapun, Asyraf dilihat terdesak dengan mengeluarkan kenyataan meminta bekas pemimpin dan ahli yang dipecat supaya pulang ke pangkuan parti dan menghadiri PAU.

Atau adakah Asyraf sebenarnya bimbang dewan tersebut akan dipenuhi dengan pemimpin dan ahli berbaju PKR dan lambang roket lebih ramai daripada perwakilan berbaju roket atau baju Melayu pada PAU itu nanti?

Realitinya, akar umbi UMNO kini sudah merajuk dan tidak lagi sehaluan dengan pemimpin atasan yang dilihat terlalu membodek berlebihan parti lain dalam kerajaan campuran sehingga seakan mengadaikan prinsip dan perjuangan asal parti.

Lebih malang lagi, unsur Anwarinas kini sudah berjaya menembus masuk ke dalam UMNO dan menyaksikan parti itu dilihat dikawal oleh Presiden PKR, Datuk Seri Anwar Ibrahim.

Jika sebelum ini unsur Anwarinas didakwa menyusup masuk ke dalam PAS, kini nampaknya ia sudah berjaya menembus masuk dalam UMNO dan mengawal parti itu sama ada secara sedar atau tidak.

Lihat apa yang berlaku kepada PAS sebelum ini apabila unsur Anwarinas menyusup masuk, pemimpin utama parti Islam itu bertindak keluar parti hanya kerana terlalu mengidolakan Anwar dan menubuhkan sebuah parti baharu yang dinamakan Parti Amanah.

Senario sama dihadapi PAS sebelum ini sedang berlaku kepada UMNO, namun lebih teruk lagi ia meresapi ke dalam pemimpin atasan UMNO yang sanggup melakukan apa sahaja demi cikgu tercinta.

Adakah akar umbi UMNO mahu melihat Anwarinas terus menguasai parti mereka sehingga bakal tersungkur dalam Pilihan Raya Negeri nanti?


Sah! Noh Omar tersingkir, BN rebut Che Abdullah, Khairuddin Aman Razali

Pengerusi Badan Perhubungan UMNO Selangor Tan Sri Noh Omar akhirnya terpaksa menutup harapan untuk bertanding dalam Pilihan Raya Umum Ke-15 (PRU-15), 19 November ini, setelah Barisan Nasional (BN) tidak mencalonkan beliau di kerusi Parlimen Tanjong Karang.

Pengumuman rasmi itu dibuat Setiausaha Agung BN Datuk Seri Dr Zambry Abd Kadir dalam satu kenyataan malam ini, sekali gus menamatkan beberapa teka teki, yang turut melibatkan pemimpin PAS Kelantan.

Noh yang juga Menteri Pembangunan Usahawan dan Koperasi adalah penyandang kerusi Parlimen Tanjong Karang, digantikan Ketua Wanita UMNO bahagian itu, Habibah Mohd Yusof.

Dalam kenyataan itu, Zambry juga memaklumkan dua calon lain Datuk Che Abdullah Mat Nawi akan bertanding atas tiket PAS di kerusi Parlimen Tumpat, dan Datuk Dr Mohd Khairuddin Aman Razali di Parlimen Kuala Nerus.

“Daripada tujuh kawasan ini, dua kawasan iaitu Tumpat dan Kuala Nerus menyaksikan BN menampilkan dua calon secara ‘direct candidate’ atas sifat keterbukaan dan perpaduan,” katanya.

Che Abdullah adalah penyandang kerusi Parlimen Tumpat merangkap Timbalan Menteri Pertanian dan Industri Makanan yang digugurkan oleh PAS bagi PRU-15, manakala Mohd Khairuddin penyandang kerusi Kuala Nerus yang juga bekas Setiausaha Majlis Syura Ulama PAS.

Zambry juga mengumumkan Datuk Seri Mohd Salim Mohd Sharif yang juga Pengerusi Risda dan Ketua UMNO Bahagian Jempol, digantikan oleh Ahli Dewan Undangan Negeri (ADUN) Serting, Datuk Shamsulkahar Mohd Deli yang juga Timbalan Ketua UMNO bahagian berkenaan.

Bagi Parlimen Kuala Pilah, calon BN adalah Timbalan Ketua UMNO Bahagian Kuala Pilah merangkap ADUN Senaling, Datuk Adnan Abu Hassan, manakala calon bagi Bandar Tun Razak adalah Pengerusi MCA Bandar Tun Razak, Datuk Chew Yin Keen.

Kerusi Parlimen Batu di Kuala Lumpur pula menampilkan Naib Presiden MIC, Datuk A Kohillan Pillay.

“Dengan pengumuman ini, ia menjadikan jumlah kerusi yang akan ditandingi oleh BN bagi kawasan Parlimen adalah sebanyak 178,” katanya.

Sebelum ini, Presiden UMNO Datuk Seri Ahmad Zahid Hamidi melakukan ‘pembersihan’ besar-besaran ‘warlord’ yang memihak kepada Naib Presiden yang juga Perdana Menteri Datuk Seri Ismail Sabri Yaakob.

Empat menteri yang digugurkan ialah:

Tiga timbalan menteri juga tidak dicalonkan semula iaitu:


KRI Nanggala 402 diisytihar tenggelam, usaha selamat kru tipis

Pasukan pencari kapal selam Angkatan Laut Tentera Nasional Indonesia (TNI-AL) menemukan serpihan dipercayai daripada KRI Nanggala 402 yang hilang di Laut Bali Rabu lalu.

Berikutan penemuan itu, harapan untuk menyalamat 53 anak kapal selam berkenaan semakin tipis, tatkala pegawai tentera memberitahu bekalan oksigen di dalam kapal itu dijangka habis hari ini,

Ketua TNI-AL memberitahu, imbasan yang dilakukan mengesan kedudukan kapal selam itu pada kedalaman 850 meter, jauh melebihi daripada keupayaannya bertahan daripada tekanan.

KRI Nanggala 402, yang hilang ketika melakukan latihan torpedo di utara Laut Bali, dibina untuk menahan tekanan kedalaman hingga 500 meter.

Panglima TNI Hadi Tjahjanto yang sebelum ini mengatakan bahawa KRI Naggala-402 hanya hilang, tetapi hari ini mengesahkan kapal selam itu tenggelam.

Antara serpihan yang ditemukan termasuk tabung torpedo, paip penghawa dingin dan botol pelincir periskop kapal selam.

“TNI AL telah menemukan tumpahan minyak dan serpihan yang menjadi bukti fizikal menuju fasa tenggelamnya KRTI Nanggala,” kata Hadi pada sidang media di Bali, hari ini.

KRI Nanggala 402 yang membawa 53 kru, dilaporkan terputus hubungan jam 4.25 pagi Rabu ketika dalam misi latihan penembakan torpedo, yang turut disertai 21 kapal TNI yang lain bersama lima pesawat tempur serta satu lagi kapal selam yang lain. – Agensi


Setelah sokong Hajiji, ADUN UMNO dilantik Pengerusi Qhazanah Sabah

Setelah didakwa berjaya mempengaruhi Ketua Menteri Datuk Seri Hajiji Noor untuk memecat Ahli Dewan Undangan Negeri (ADUN) Usukan daripada UMNO, Datuk Seri Salleh Said Keruak sebagai Pengerusi Qhazanah Sabah, Datuk Dr Yusof Yacob hari ini (13 Januari 2023) mengambil alih jawatan itu.

Pelantikan ADUN Sindumin, juga daripada UMNO, diumumkan Hajiji pada majlis penyerahan Surat Pelantikan Pengerusi Qhazanah Sabah Berhad kepada Dr Yusof di Kota Kinabalu, hari ini.

Qhazanah Sabah adalah anak syarikat penting yang menjadi cabang pelaburan kerajaan negeri.

Dr Yusof adalah antara lima ADUN UMNO yang menyatakan sokongan tidak berbelah-bahagi terhadap kepemimpinan Hajiji sebagai Ketua Menteri, sekali gus menolak langkah Pengerusi Badan Perhubungan UMNO Negeri Datuk Seri Bung Moktar Radin, menarik sokongan terhadap Hajiji.

Empat lagi ADUN yang turut menolak Langkah Kinabalu itu ialah Datuk Ir Shahelmey Yahya (Tanjung Keramat); Datuk Jasnih Daya (Pantai Dalit); Datuk Mohd Arsad Bistari (Tempasuk); dan Datuk James Ratib (Sugut).

Shahelmey kini dilantik sebagai Timbalan Ketua Menteri III merangkap Menteri Kerja Raya Sabah, setelah rombakan Kabinet dilakukan Hajiji yang menyaksikan Bung Moktar yang juga Pengerusi Barisan Nasional (BN) Sabah disingkirkan.

Susulan tindakan lima ADUN itu dan gesaan Dr Yusof supaya Bung Moktar meletak jawatan, salah seorang daripada pemimpin UMNO Sabah, Datuk Kamarlin Ombi yang juga Ketua UMNO Bahagian Sipitang, menuduh Dr Yusof sebagai pemimpin ‘talam dua muka’.

Memetik Sabahnews, Kamarlin berkata Dr Yusof tidak wajar membuat tuduhan melulu termasuk mengatakan tindakan UMNO menarik sokongan daripada kerajaan negeri sebagai merampas kuasa.

“Kita menafikan ada gerakan merampas kuasa seperti yang didakwa Dr Yusof. Sebaliknya Dr Yusof keluar daripada Warisan dan menyertai UMNO rupanya ada tujuan dan bermatlamatkan kepentingan diri sendiri.

“Selaku ADUN yang kononnya ahli UMNO tetapi dalam masa yang sama menjadi tali barut (pengkhianat) dari dalam dengan cara menjadi ejen untuk mempengaruhi ADUN UMNO bagi menyokong Gabungan Rakyat Sabah (GRS)” kata Kamarlin sebagai mengulas kenyataan Dr Yusuf yang disiarkan di salah sebuah protal dalam talian yang dikawal GRS.

Menurut Kamarlin UMNO bahagian Sipitang pada mulanya curiga dengan penyertaan Dr Yusuf ke dalam UMNO kerana bimbang akan menggunakan parti untuk kepentingan peribadi dan akhirnya kebimbangan tersebut telah terbukti

“Ternyata beliau (Dr Yusuf) bukan pemimpin yang memiliki prinsip perjuangan selain dari perjuangan untuk kepentingan peribadi malah,sehubungan itu, Dr Yusof wajib bertaubat, jangan terus jadi katak,” katanya

Kamarlin mendakwa, Dr Yusof juga berjaya mempengaruhi Hajiji untuk memecat Datuk Seri Salleh Said Keruak sebagai Pengerusi Qhazanah Sabah.

“Kita dapat tahu dia (Dr Yusof) dijanji untuk mengganti tempat Salleh selaku Pengerusi Qhazanah Sabah,” katanya.

Sementara itu, pada majlis sama hari ini, Hajiji turut melantik ADUN Tanjong Papat daripada DAP, Datuk Frankie Poon sebagai Pengerusi Sabah Development Berhad (SDB).


Adakah pemimpin UMNO, BN sudah lupa peristiwa seram 8 Mei 2018?

Keputusan Pilihan Raya Umum Ke-14 (PRU14) pada 8 Mei 2018 merupakan satu sejarah politik hitam yang ‘menyeramkan’ untuk Barisan Nasional (BN) sejak ditubuhkan pada 1973.

Hilang kuasa, tersungkur teruk di medan PRU sekali gus menyaksikan parti pembangkang menerusi Pakatan Harapan (PH) mengambil alih pemerintahan negara buat julung kalinya. Dunia antarabangsa turut tergamam.

Pemimpin tertinggi BN masih ingatkah fenomena, situasi dan suasana malam 80518, 22 bulan era pentadbiran PH, 2018 hingga 2021? Ya, dalam tempoh tiga tahun ini macam-macam terjadi.

Tiga Perdana Menteri bertukar, dijatuhkan kononnya mahu selamatkan negara. Pertarungan, percaturan dan perebutan politik nombor menguasai nafsu pemimpin politik untuk merebut kuasa ketika negara berada dalam situasi cukup kritikal dan mencemaskan menangani pandemik Covid-19.

Tidak dinafikan, segala insiden dipecat, dibuang dan meninggalkan parti disebabkan tidak sehaluan dengan pucuk pimpinan ataupun sebab-sebab politik lain telah mencetuskan pelbagai kontroversi, ancaman dan perpecahan dalaman UMNO dan juga parti komponen BN lain.
Namun perlu diingat, pemimpin datang dan pergi tetapi parti tetap akan kekal, dahulu, kini dan selamanya sekiranya semua ahli termasuk pemimpin mendahulukan kepentingan dan masa depan parti.

Nasib BN

Tersungkurnya BN menceritakan segala-galanya. Kisah benar politik yang perlu dijadikan panduan, rujukan dan iktibar pada masa akan datang. BN yang berdiri gah di bawahnya 14 komponen jatuh kerana kawan-kawan yang setia ketika berkuasa melarikan diri.

Kini BN hanya tinggal empat anggota komponen, iaitu UMNO, MIC, MCA dan Parti Bersatu Rakyat Sabah (PBRS).

Selepas kalah, ramai juga pemimpin BN menuding jari antara satu sama lain. Ada juga yang berlagak dan bercakap besar dan cuba menutup kelemahan masing-masing.

Tapi mereka lupa, logo dacing itulah yang telah memberikan segala bentuk identiti, keperluan, kehendak, keinginan dan ‘kemewahan’ ketika berada dalam gelanggang politik sama ada kerajaan ataupun parti. Siapalah mereka tanpa lencana BN di dada?

Ketika berkuasa ataupun kuasa dalam genggaman, pemimpin utamanya gagal menilai pembacaan politik yang sahih dan benar. Mereka anggap diri mereka terlalu kebal dan kuat kerana pengaruh kuasa dimiliki telah menutup mata mereka.

Analisis separuh masak dijadikan panduan, kumpulan kipas jadi kumpulan sorak, suara realiti dan rasional dinafikan serta dimatikan. Sikap angkuh, sombong berleluasa.

Karakter pemimpin

Persoalannya, apakah karakter pemimpin-pemimpin UMNO, BN sudah berubah selepas PRU-14? Ataupun mereka sudah mula lupa peristiwa seram 8 Mac 2018 selepas masuk semula dalam Kabinet melalui pembentukan kerajaan campuran pada 2020?

Wah, ada juga perangai pemimpin BN masih tak berubah. Mereka masih berlagak besar umpama sudah menang besar selepas Langkah Sheraton dan pembentukan satu lagi kerajaan baharu di bawah kepimpinan Datuk Seri Ismail Sabri Yaakob.

Perlu ingat, rakyat berikan mandat kepada PH pada PRU-14. Apa yang sedang berlaku dan sudah berlalu merupakan suatu kemalangan politik disebabkan gelagat sekumpulan pemimpin yang terlalu ghairah mahu merebut jawatan Perdana Menteri dan kuasa politik. Kepimpinan lemah yang gagal mentadbir menjadi puncanya.

BN yang kini memiliki 42 kerusi di Dewan Rakyat perlukan kepimpinan yang kuat, mantap, bersih dan berwibawa untuk mengharungi cabaran PRU15 nanti. Hayatilah segala peristiwa politik yang berlaku dalam tempoh tiga tahun secara mendalam. Kekuatan sebenar UMNO, BN terletak pada perpaduan dalam dan luar parti.

Bagaimanapun, sejak kebelakangan ini penampilan BN dilihat semakin tersasar dan kurang persefahaman antara pemimpin-pemimpin utamanya. BN perlu keluar dari zon penafian itu dan perlu buang segala liabiliti politik secara ikhlas dan telus sebelum masuk gelanggang PRU15.

Kepimpinan tertingi BN perlu berani terima teguran, kritikan dan pandangan. Hormatilah antara satu sama lain. Bergeraklah di bawah bumbung BN. Kepimpinan BN dan UMNO perlu tunjukkan pegangan, prinsip politik yang konsisten, bukannya kerap bertukar. Berikan satu hala tuju, mesej jelas kepada peringkat akar umbi dan rakan-rakan BN lain.

Pelantikan Ismail Sabri yang juga Naib Presiden UMNO dan Naib Pengerusi BN sebagai Perdana Menteri kesembilan perlu dijadikan suntikan semangat politik buat BN secara khususnya untuk bergerak ke depan demi menjamin harapan rakyat dan negara.

Ini merupakan peluang terbaik untuk mengembalikan keyakinan, kepercayaan rakyat terhadap pentadbiran kerajaan selepas PRU14 yang telah meletakkan politik negara dalam keadaan huru-hara selama tiga tahun.

Berikanlah masa secukupnya untuk Ismail Sabri melakukan tugas dan tanggungjawabnya. Di pihak UMNO pula, walaupun bukan Presiden UMNO dan Pengerusi BN, beliau perlukan sokongan padu untuk selamatkan, pulihkan negara daripada ancaman Covid-19. Itulah keutamaan ketika ini.

Perlu ada satu persefahaman yang baik antara beliau dan Presiden UMNO, Datuk Seri Ahmad Zahid Hamidi dalam segala proses melibatkan parti dan kerajaan.

Tanpa jawatan kerajaan kerana kes mahkamah, Zahid sering diserang. Tidak dinafikan bukan senang untuk membawa karakter Presiden UMNO. Apa yang pasti, perbicaraan mahkamah terhadapnya masih berjalan. Selagi belum terbukti bersalah, selagi itulah beliau perlu diberikan penghormatan sewajarnya.

Ini bukan situasi suka Zahid atau tidak. Segala keputusan parti perlu konsisten, kukuh sepanjang masa dan dihormati. Tindakan baling batu sembunyi tangan ataupun gerakan secara sulit hanya akan memecah-belahkan parti.

Inilah juga masanya untuk BN, UMNO melakukan reformasi politik secara drastik untuk terus kekal relevan seiring cabaran dan tuntutan politik semasa yang semakin mencabar. Antaranya penglibatan generasi muda, peranan BN secara agresif dan memperkasakan sistem penyampaian politik bagi menghadapi PRU-15.

Tidak timbul soal BN sudah bangkit ataupun tidak, tetapi rakyat mahu melihat sejauh manakah kebangkitan imej baharu BN selepas PRU14.

Datuk Anbumani Balan
Penganalisis politik

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri. Tulisan ini pertama kali disiarkan dalam Utusan Malaysia hari ini.


Kes di Kelantan meningkat lepas Raya Haji

Jumlah kemasukan pesakit Covid-19 di Pusat Kuarantin dan Rawatan Covid-19 Berisiko Rendah (PKRC) di Kelantan meningkat beberapa hari selepas Aidiladha, kata Pengarah PKRC Kelantan Dr Mohd Zurairie Mohd Zubir.

Susulan itu kadar penggunaan katil di 11 PKRC di seluruh negeri itu kini mencapai kapasiti antara 80 dan 90 peratus.

“Secara keseluruhan sehingga kini terdapat sebanyak 2,300 katil di seluruh PKRC dan ada antara PKRC iaitu PKRC Pusat Tarbiah Islam Kelantan di Pengkalan Chepa dan juga PKRC Jubli Perak, Kota Bharu telah mencapai kapasiti penggunaan katil mencecah 98 peratus.

“Malah, pada Jumaat ini juga kita akan membuka semula PKRC Sekolah Menengah Kebangsaan Salor selain kita juga sedang mengenal pasti satu lokasi baharu di luar daerah Kota Bharu untuk dijadikan PKRC,” katanya hari ini.

Dalam tempoh 24 jam sehingga 12 tengah hari ini, Kelantan merekodkan 532 jangkitan baharu berbanding 592 kes semalam, menjadikan kumulatif di negeri itu sebanyak 41,143 kes.

Semalam, Kelantan turut mencatatkan empat kluster komuniti yang membabitkan daerah Machang dan Kota Bharu, serta dua kluster tempat kerja di Bachok, Kota Bharu, Pasir Mas dan Kuala Krai.

Mengulas lanjut, Dr Mohd Zurairie berkata bagi mengelakkan berlaku kesesakan pesakit di PKRC, pihaknya telah mengambil kaedah untuk discaj pesakit menerusi penilaian klinikal.

Katanya bagi pesakit kategori satu yang tidak mempunyai gejala, mereka akan dipantau sekurang-kurangnya dalam tempoh 24 jam sebelum dibenarkan pulang bagi menjalani Perintah Pengasingan di Rumah (HIO) berbanding sebelum ini mereka dikuarantin selama 11 hari di PKRC.

“Bagi pesakit kategori dua dan ke atas yang bebas daripada sebarang gejala pula mereka akan dibenarkan pulang untuk HIO selepas dipantau secara klinikal selama tempoh 48 hingga 72 jam,” katanya.

Bagaimanapun katanya, kebenaran pesakit untuk melakukan HIO bergantung kepada kriteria rumah yang bersesuaian selain pesakit dan penjaga juga mempunyai akses melalui telefon bagi memudahkan pemantauan.

“Bagi mereka yang dibenarkan pulang untuk menjalani HIO, kita memohon agar berdisiplin ketika berada di rumah dan dengan kenaikan kes Covid-19 di negeri ini sekarang, kita perlukan kerjasama semua pihak,” katanya.


Kuota rendah: Wanita UMNO kata pucuk pimpinan lemah, mungkir janji

Selepas tidak sampai 36 jam Barisan Nasional (BN) mengumumkan calonnya untuk Pilihan Raya Umum Ke-15 (PRU-15), 19 November ini, Wanita UMNO menyifatkan kepimpinan tertingginya lemah dan tidak memberi pengiktirafan sepatutnya kepada golongan wanita.

Membangkitkan isu kepimpinan tertingginya yang mungkir janji memberikan 30 peratus kuota kepada sayap UMNO itu, Ketua Penerangan Wanita UMNO Datuk Norshida Ibrahim mempersoalkan adakah ianya sekadar angan-angan kosong pucuk pimpinan parti.

“Apakah kita perlu berdiam diri dengan pendirian sebegini yang telah sebegitu lama dijanjikan. Angan-angan kosong oleh pucuk pimpinan?

“Jelas bahawa pucuk pimpinan lemah dan tidak mengiktiraf serta memberikan kepercayaan penuh kepada Wanita BN untuk bersama-sama mengambil bahagian dalam pimpinan arus perdana negara.

“Kecewa dengan keputusan hanya 11% sahaja yang dicalon di kalangan wanita dan tidak sepatutnya begitu,” katanya dalam kenyataan di Facebooknya semalam (2 November 2022).

Norshida berkata keprihatinan kepada isu ini oleh pucuk pimpinan boleh katakan hanya “batuk di tepi tangga” kerana mereka tahu ramai wanita mempunyai bakat, iltizam dan potensi untuk memimpin serta berkhidmat untuk rakyat dan negara, tetapi gagal diketengahkan.

Janji yang tidak ditepati itu merungsingkan Wanita UMNO kerana bimbang sokongan kepada calon BN dalam pilihan raya ini akan merosot.

Menurutnya kuota 30 peratus calon wanita nampak seperti dipandang enteng pucuk pimpinan dan perkara itu sewajarnya tidak berlaku pada PRU-15.

Katanya, perkara itu sudah beberapa kali disuarakan sehingga membawa kepada ketetapan Majli Tertinggi (MT) UMNO dan janji pucuk pimpinan BN untuk laksanakan kuota 30 peratus calon wanita, tetapi gagal ditepati dan diterjemah BN.

“Apakah pucuk pimpinan BN lupa bahawa calon wanita adalah satu daripada faktor kemenangan kepada BN?

“Adakah pucuk pimpinan lupa janji itu ditagih semua wanita dan pengundi wanita di negara ini?,” katanya.

Senarai kerusi Parlimen BN menyaksikan hanya lapan calon Wanita UMNO dan tiga calon Puteri disenaraikan.

Norshida mengingatkan sekiranya MT dan pimpinan tertinggi tidak mahu melaksanakan kuota 30 peratus calon Wanita, maka sepatutnya ia tidak perlu dijanjikan.

Terdahulu, bekas Ahli Parlimen Kuala Kangsar Datuk Mastura Mohd Yazid mengkritik partinya sendiri, UMNO dan BN yang dilihat tidak cakap serupa bikin apabila tidak menunaikan janji untuk meletak lebih ramai calon wanita dalam PRU kali ini.

Beliau tercicir daripada mempertahankan kerusinya mempertikaikan BN yang dilihat tidak mengotakan janji untuk meletak sekurang-kurangnya 30 peratus calon wanita pada PRU-15, malah tiada satu calon wanita dinamakan di Perak dan Negeri Sembilan.

“Janji 30 peratus calon Wanita?? (Namun) Tak seorang pun Wanita UMNO dicalonkan untuk kerusi Parlimen di negeri Perak dan Negeri Sembilan,” kata Mastura dalam status Facebooknya.


TERKINI: Jumlah peratusan pengundi PRN 6 Negeri masih rendah

Suruhanjaya Pilihan Raya (SPR) memaklumkan setakat 1 tengahari hari ini, kira-kira 45 peratus pemilih berdaftar sudah keluar mengundi.

Setakat ini, Kedah merekodkan 49%, Terengganu (50%), Pulau Pinang (46%), Selangor (44%), Negeri Sembilan (42%), dan Kelantan (40%). Dalam pada itu PRK Kuala Terengganu merekodkan 47% keluar mengundi.

Keseluruhannya, 9,773,571 pengundi berdaftar layak memilih pada PRN Selangor, Negeri Sembilan, Kedah, Kelantan, dan Terengganu.

Enam kerajaan negeri itu sebelum ini memutuskan tidak mengadakan pilihan raya serentak pada Pilihan Raya Umum Ke-15 (PRU-15), yang diadakan pada November tahun lalu.

Daripada jumlah berkenaan, 97,388 merupakan pengundi awal terdiri daripada pegawai dan anggota polis, tentera, dan pasangan.

Seramai 570 calon, daripada sembilan parti dan 41 calon bebas bertanding pada PRN kali ini merebut 245 kerusi Dewan Undangan Negeri.


SOP baharu umrah, perlindungan insurans ditetapkan kepada jemaah

Prosedur operasi standard (SOP) baharu umrah menetapkan jemaah mempunyai insurans kesihatan, bagi keperluan rawatan, pengasingan dan kuarantin bagi jangkitan Covid-19 semasa di Arab Saudi dan pulang ke Malaysia.

Kementerian Pelancongan, Seni dan Budaya menyatakan SOP itu juga memastikan jemaah lengkap pelalian dan mewajibkan dos penggalak, demi keselamatan dan kesejahteraan mereka, menurut laporan Bernama.

Selain itu, syarikat pengendali umrah bertanggungjawab memaklumkan kepada jemaah mengenai tanggungjawab, tatacara, liabiliti dan arahan sepanjang perjalanan umrah jemaah.

Kementerian itu menyatakan SOP baharu perjalanan umrah itu diperhalusi bersama Kementerian Kesihatan (KKM) dan Agensi Pengurusan Bencana Negara (NADMA) dan akan dibawa ke mesyuarat kuartet untuk kelulusan.

Kementerian itu berkata, SOP berkenaan panduan untuk mengekang penularan Covid-19 ketika jemaah mengerjakan umrah.

Katanya, proses memuktamadkan SOP baharu mengambil kira kepentingan semua pihak secara menyeluruh, termasuklah mengimbangi umrah dengan pelaksanaan prosedur protokol kesihatan dan keselamatan yang lebih rapi, demi memelihara kebajikan jemaah di Tanah Suci dan juga ketika jemaah pulang ke tanah air.

Menurut kenyataan itu, mesyuarat Jemaah Menteri pada 26 Januari lalu bersetuju untuk membenarkan semula perjalanan umrah bagi jemaah dari Malaysia bermula 8 Februari ini, selepas kerajaan menggantung sementara perjalanan menunaikan ibadah umrah dan menilai data penularan Covid-19 varian Omicron dalam kalangan jemaah yang pulang ke tanah air.

Selain daripada penilaian data KKM, penggantungan sementara pada masa ini bertujuan untuk memberi ruang kepada agensi kerajaan dan semua pihak menilai dan menambah baik SOP umrah.

Lapan sesi libat urus telah diadakan sejak Disember tahun lalu di Kementerian Pelancongan Seni dan Budaya dengan syarikat pengendali umrah seperti Persatuan Syarikat Pengendalian Pelancongan Bumiputera Malaysia (BUMITRA), Persatuan Agensi Pelancongan Umrah dan Haji (PAPUH), Persatuan Ejen-Ejen Pelancongan dan Pengembaraan Malaysia (MATTA).


Ringgit dibuka rendah lagi berbanding dolar

Ringgit dibuka rendah berbanding dolar Amerika Syarikat (AS) pada Jumaat selepas unit mata wang negara maju itu mengukuh susulan peningkatan hasil Perbendaharaannya, kata penganalisis.

Pada 9 pagi, ringgit susut kepada 4.5520/5555 berbanding dolar AS daripada 4.5400/5465 akhir dagangan Khamis, menurut laporan Bernama.

“Dolar AS mengukuh berikutan tuntutan pengangguran AS yang lebih rendah daripada jangkaan dan mendorong kenaikan hasil negara itu, sekali gus meningkatkan peluang bagi pihak Rizab Persekutuan AS melaksanakan kenaikan kadar faedah selepas Julai.

“Pasaran juga menjangkakan pertumbuhan lebih rendah di China yang hanya menjejaskan yuan dan mengheret turun ringgit berikutan kaitan rapat antara dua mata wang itu,” kata Pengarah Urusan SPI Asset Management, Stephen Innes kepada Bernama.

Selain itu, ringgit diniagakan mengukuh berbanding kelompok mata wang utama dunia.

Unit tempatan itu naik berbanding euro kepada 5.0696/0735 daripada 5.0902/0975; meningkat berbanding pound Britain kepada 5.8612/8657 daripada 5.8630/8714 dan lebih tinggi berbanding yen Jepun kepada 3.2519/2546 daripada 3.2540/2589.

Dalam pada itu, ringgit diniagakan bercampur-campur berbanding mata wang Asean lain.

Ringgit turun sedikit berbanding peso Filipina kepada 8.33/8.35 daripada 8.32/8.34 namun meningkat berbanding dolar Singapura kepada 3.4311/4342 daripada 3.4324/4378.

Ia meningkat berbanding baht Thailand kepada 13.2847/3019 daripada 13.3525/3780 tetapi susut berbanding rupiah Indonesia kepada 303.7/304.1 daripada 302.9/303.5 pada Khamis.